text:
Upplatingartíðir
Her síggjast upplatingartíðinar hjá okkum í Tórshavn,
Runavík, Vestmanna og í Vági.
Tórshavn
við kortið:
-
Starvsfólk eru at hitta í Tórshavn, hesar
tíðir:
Mándag - Hósdag: 09.00 - 22.00
Fríggjadag: 09.00 - 20.00
Leygardag: 09.00 - 14.00 og 17.00 -
18.00
Sunnudag: 15.00 - 18.00
Uttanfyri omanfyri nevndu tíður,
krevur tað ein virknan limaskap at venja hjá okkum, atgongd er
ígjøgnum okkara lyklaskipan. Tí er tað strangliga bannað hjá ikki
limum, at verða í venjingarhølinum uttanfyri omanfyri nevndu
tíðspunkt. Verður hetta ikki yvurhildi viðførur tað eina bót á 750
kr. Um tú ikki ert limur skalt tú tí fyrst venda teg til móttøkuna,
tá ið starvsfólk er at hitta og upprætta tær ein limaskap. Aftaná
tú hevur gjørt tað, ert tú vælkomin at venja á øllum tíðspunktum.
Tað er ikki loyvt at læna kortið út ella at loyva øðrum inn við
sínum kortið.
Runavík við
kortið:
-
Starvsfólk eru at hitta í Runavík, hesar
tíðir:
Mánadag - Fríggjadag: 16.00 -
20.00
Uttanfyri omanfyri nevndu tíður,
krevur tað ein virknan limaskap at venja hjá okkum, atgongd er
ígjøgnum okkara lyklaskipan. Tí er tað strangliga bannað hjá ikki
limum, at verða í venjingarhølinum uttanfyri omanfyri nevndu
tíðspunkt. Verður hetta ikki yvurhildi viðførur tað eina bót á 750
kr. Um tú ikki ert limur skalt tú tí fyrst venda teg til móttøkuna,
tá ið starvsfólk er at hitta og upprætta tær ein limaskap. Aftaná
tú hevur gjørt tað, ert tú vælkomin at venja á øllum tíðspunktum.
Tað er ikki loyvt at læna kortið út ella at loyva øðrum inn við
sínum kortið.
Vestmanna við kortið:
-
Starvsfólk eru at hitta í Vestmanna, hesar
tíðir:
Mánadag: 17.00 - 20.00
Mikudag: 18.00 - 21.00
Uttanfyri omanfyri
nevndu tíður, krevur tað ein virknan limaskap at venja hjá okkum,
atgongd er ígjøgnum okkara lyklaskipan. Tí er tað strangliga bannað
hjá ikki limum, at verða í venjingarhølinum uttanfyri omanfyri
nevndu tíðspunkt. Verður hetta ikki yvurhildi viðførur tað eina bót
á 750 kr. Um tú ikki ert limur skalt tú tí fyrst venda teg til
móttøkuna, tá ið starvsfólk er at hitta og upprætta tær ein
limaskap. Aftaná tú hevur gjørt tað, ert tú vælkomin at venja á
øllum tíðspunktum. Tað er ikki loyvt at læna kortið út ella at
loyva øðrum inn við sínum kortið.
Vágur við kortið:
Tað verður
arbeitt við eini lásaskipan, men til tað tíð hevur Vælvera Fitness
somu upplatingartíðir sum Pálshøll.
Starvsfólk eru at hitta í Vági, hesar tíðir:
Mánadag: 6.45 - 9.45 og 15.00 - 19.00
Týsdag: Stongt
Mikudag: 6.45 - 8.45 og 15.00 - 19.00
Hósdag: 10.00 - 11.00 og 15.00 - 19.00
Fríggjadag: 6.45 - 8.45 og 15.00 - 19.00
Leygardag: 9.45 - 17.00
Sunnudag: 8.45 - 10.45 og 14.00 - 17.00
Uttanfyri omanfyri nevndu tíður, krevur tað ein virknan limaskap at
venja hjá okkum, atgongd er ígjøgnum okkara lyklaskipan. Tí er tað
strangliga bannað hjá ikki limum, at verða í venjingarhølinum
uttanfyri omanfyri nevndu tíðspunkt. Verður hetta ikki yvurhildi
viðførur tað eina bót á 750 kr. Um tú ikki ert limur skalt tú tí
fyrst venda teg til móttøkuna, tá ið starvsfólk er at hitta og
upprætta tær ein limaskap. Aftaná tú hevur gjørt tað, ert tú
vælkomin at venja á øllum tíðspunktum. Tað er ikki loyvt at læna
kortið út ella at loyva øðrum inn við sínum kortið.
Frávík:
Frávik í upplatingartíðunum, heilidagar og
líknandi dagar, verða kunngjørdar her á heimasíðuni
og á facebook.


c: text/html

text:
Orð: W.A. Wexels
Týtt: Jákup Dahl
1. So víða um lond, sum sólin hon sær,
er mannasál eingin at finna,
sum Harrans náði ei kemur nær,
um hjartað hann fegið vil vinna.
2. Hann sær hvønn longsil í sálargrund,
sum at hinum æviga stendur;
hann hoyrir hvørt suff, sum á náttarstund
av foldum til himna sær vendir.
3. Hann ljós sítt birtir á villari leið,
fyri andanum stjørna hans rennur,
hon lýsir og veittrar og steðgar ei,
fyrr hjartað sín frelsara kennir.
4. Og ert tú enn fjaldur í myrkastu vrá,
og kennir teg eingin á foldum,
og sorgarbundin, so ei sigst harfrá,
tú ynskir teg langt undir moldum!
5. Ja, rúgvar so synd tín sum fjøll upp í skýggj,
so sortnar alt tær fyri eyga,
og er hvørt minni tær tungt sum blýggj,
so tú ert útmøddur til deyða.
6. Men tráar at sannleiks Guði tín lund,
og kallar tú av tínum inna,
hans náði teg leiðir á Harrans fund,
tú frelsara tín tá skal finna!
7. Og finnur tú hann, tá finnur tú alt,
sum hjartað um ævir man tráa,
tá gerst tær lívstreystið sterkt og balt,
og einki tað burtur skal máa!

robotstxt: allowed

filter: keep


text:
Løgtingsins Umboðsmaður
06-12-2017 | Álit viðvíkjandi klagu um rættin til eftirløn sum landsstýrismaður við 60 ára aldur
Umboðsmaðurin hevur viðgjørt eina klagu, um ein fyrrverandi landsstýrismaður leyk treytirnar fyri at fáa eftirløn við 60 ára aldur. Landsstýrislønarló ...
15-11-2017 | Skriv viðvíkjandi klagu um, at VEKS ikki rættaði seg eftir eini avgerð hjá kærunevndini í almanna- og heilsumálum
Umboðsmaðurin hevur viðgjørt eina klagu um, at VEKS ikki hevði rættað seg eftir eini avgerð hjá kærunevndini í almanna- og heilsumálum. VEKS hevði sýt ...
08-11-2017 | Álit viðvíkjandi klagu um at Búnaðargrunnurin hevur sýtt umsøkjara partsinnlit
Umboðsmaðurin hevur viðgjørt eina klagu um, at Búnaðargrunnurin sýtti einum umsøkjara um fígging partsinnlit við teirri grundgeving, at talan var um e ...
01-11-2017 | Álit viðvíkjandi klagu um brot á innlitslógina og notatskylduna
Umboðsmaðurin hevur viðgjørt eina klagu um, hvørt Tórshavnar kommuna hevur hildið innlitslógina í sambandi við avgerðina at flyta starvsfólk úr Steina ...
23-08-2017 | Kanning av umsiting av veiðiloyvum í Fiskimálaráðnum
Umboðsmaðurin heitti í skrivi tann 28. oktober 2014 á Fiskimálaráðið um at geva sær eina frágreiðing um umsitingina av veiðiloyvum.
Umboðsmaðurin v ...
28-06-2017 | Álit viðv. klagu um forboð ímóti at úttala seg um framhaldsdeild í einum skúla
Umboðsmaðurin hevur viðgjørt eina klagu um boðini, sum Mentamálaráðið gav einum skúlastjóra, um ikki at úttala seg í einum máli um at seta á stovn fra ...
20-06-2017 | Álit viðv. klagu um handfaringina hjá Tórshavnar kommunu í einum máli um at seta parkeringsforboð
Umboðsmaðurin hevur viðgjørt eina klagu um handfaringina hjá Tórshavnar kommunu av einum máli um at seta parkeringsforboð.
Eftir at tekniska nevnd ...
08-05-2017 | Klaga um inntriv hjá barnaverndartænastu í myndugleikan at umsita pening hjá umsorganaryvirtiknum børnum
Umboðsmaðurin hevur viðgjørt eina klagu um, at ein barnaverndartænasta hevði biðið um kontuavrit fyri at kanna nýtsluna á kontum hjá tveimum umsorgana ...
26-04-2017 | Álit viðv. klagu um drúgva málsviðgerðartíð av áheitan um innlit
Umboðsmaðurin hevur viðgjørt eina klagu um handfaringina hjá Hvalbiar kommunu av eini áheitan um innlit í málið um at byggja nýggjan barnagarð í kommu ...
10-04-2017 | Skyldan hjá Taks at fylgja eini kæruavgerð
Umboðsmaðurin hevur viðgjørt eina klagu um, at Taks ikki fylgdi eini avgerð frá einari kommunalari skattakærunevnd. Hóast Taks metti avgerðina vera sk ...


text:
Steypakapping/Talvgalla 2010, sum ásett var at verða 22. mai við Gjógv, er fyribils útsett. Sama er galdandi fyri Grand Prix finaluna. Nærri kunning kemur seinni. FM finalan í liðkappingini fyri ung verður telvað 30. mai í Kollafirði. Vegna nevndina Jógvan Joensen, forsetiLes meira »
Havnin endurtók tvífelt GULL
Seinna innleiðandi FM-liðkappingin í talvi fyri skúlaungdóm varð telvað Dýra biðidag í Kollafjarðar skúla. Unglingar úr Havnini endurtóku sigurin frá fyrru kappingini í Klaksvík. Gullið kom til høldar í báðum aldursbólkum.Les meira »
HM: Ein søgulig orrusta higartil !
Talvheimurin er vitni til eitt heilt einastandandi HM í talvi 2010, nú 4 av teim 12 umførunum eru telvd.
Neyvan er tað hent áður, at so harðiliga verður gingið eftir sigrinum í hvørjum tí einasta talvinum. Eftir 4 umfør, er bert ta eina talvið endað við janvleiki.Les meira »
Innbjóðing: Liðkapping fyri ung – Dýra biðidag
Eftir væleydnaðu fyrru innleiðandi liðkappingina fyri skúlaungdóm í Klaksvík sunnudagin, verður seinna kappingin telvað í Kollafirði fríggjadagin.
Kappingin er framskundað frá sunnudegi til fríggjadag.Les meira »
Havnin stinnast í báðum bólkum
Skúlaungdómar úr Havnini løgdu bragdliga fyri, tá fyrra innleiðandi FM-liðkappingin 2010 varð telvað í Klaksvík sunnudagin. Talan gjørdist um GULL í bæði yngra og eldra bólkinum.Les meira »
Anand – Topalov: HM byrjar seinnapartin
Hjalti og Eli vardu HM-heitið
Afturvendandi HM-kappingin hjá Havnar Telvingarfelag - kappingin um hvør er HavnaMeistari í talvi - varð telvað hósdag seinnapart. Kappingin verður telvað, tá kappingarárið er um at halla, har unglingarnir, sum hava vant í vetur, dystast um heitið í tveimum aldursbólkum: 4. flokk og yngri og 5. flokk og eldri.Les meira »
Innbjóðing: FM liðkapping fyri skúlaungdóm 2010
Eins og undanfarin ár, verður í apríl-mai mánaði 2010 skipað fyri FM liðkapping fyri skúlaungdóm.
Kappingin er skipað soleiðis, at telvt verður um FM heitið í 2 aldursbólkum:
4. flokkur og yngri og 5. flokkur og eldri
Eftir innleiðandi kappingar, verður finaluumfarið í Tórshavn.Les meira »
Reykjavík Open 2010: Heini Olsen sigur frá (2. partur)
Í øðrum umfari skuldi eg hava hvíta fólkið móti unga íslendinginum Daða Ómarssyni. Tó at hann dagin fyri hevði leikt javnt móti sterka svianum Niels Grandelius, so var kravið ein sigur.
Eg kundi staðfesta, at íslendinginum dámdi væl hvøssu høvuðsfrábrigdini í kongaindiskum, og tí fyrireikaði eg eitt varið frábrigdi – ætlanin var at fáa unga mótstøðumannin úr síni fyrireiking skjótast gjørligt.Les meira »
GRAND PRIX FINALA ÚTSETT
Grand Prix Finalan 2009/10, sum sambært skránni er ásett at verða telvað leygardagin 10. apríl, er fyribils útsett. Nærri verður lýst seinni.Les meira »


text:
Tilboðstænastan á netinum.Veita.fo er sambindingarliðurin millum veitarar og útbjóðarar.
Veita.fo heintar tilboð frá veitarum til útbjóðaran. Hevur útbjóðarin tørv á eini tænastu, kann hann á veita.fo fáa tilboð upp á hesa tænastu frá fleiri veitarum. Útbjóðarin lýsir gjølla sín tørv á veita.fo. Síðani hava veitararnir um veita.fo møguleikan at koma í samband við útbjóðaran og geva tí tilboð.
Tá ið útbjóðarin hevur fingið eitt tilboð, ið nøktar tess tørv, kann tað á veita.fo taka av hesum tilboði.
At enda kann útbjóðarin geva veitaranum ummæli á veita.fo, so at onnur kunnu fáa ágóðan av royndunum hjá hesum útbjóðara við veitaranum.
Heimasíðan er responsive hetta merkir hon tillagar seg til mobilar eindir eisini.
Veitara kunnu gjalda viða gjaldskorti fyri tænastuna beinleiðis inni á veita.fo.


text:
Forfatter: FC Suðuroy
Alexander á U15 landsliðið
Týsdagin 8. mai fer føroyska U15-landsliðið við dreingjum til kapping í Esbjerg í Danmark. Talan er um Esbjerg Elite Cup, har lið úr Danmark og fleiri av hinum norðanlondunum luttaka.
Nógv lið á ferð
Talið av liðum og leikarum hjá FC Suðuroy veksur í hvørjum. Hvørt vikuskifti eru dystir á skrá, bæði norðanfjørðs og í Suðuroynni.
Oldgirls og Oldboys
Kappingarskráin fyri Oldgirls 35+ og Oldboys 35+ og 45+ er nú løgd og fyrstu umførini verða 21. apríl.
U11-gentur góð úrslit leygardagin
Leygardagin vóru U11-gentur til kapping á Toftum.
Dystir komandi vikuskifti
Komandi vikuskifti er aftur nógvur fótbóltur á skránni hjá FC Suðuroy og felagsliðnum hjá Suðringum.
Prøva og bíleggja búnar
Í morgin, ónsdagin, og tórsdagin frá kl. 16:30 til uml. 18:00 er møguligt at koma og prøva/bíleggja búna í Marghøllini.
Menningarætlan Barna og ungdómsfótbóltur í Føroyum
Høvuðsendamálið við menningarætlanini og gongdini eftir hana er at fáa fleiri børn og ung at spæla fótbólt í longri tíð og at hækka støðið á venjingunum. Menningarætlanin snýr seg um at skapa…
Verkætlan: Venja og menna bæði beinini
YMISKT LITAÐIR FÓTBÓLTSSOKKAR SKULU MINNA OKKUM Á ALTÍÐ AT VENJA/MENNA BÆÐI BEININI TIL VENJING OG Í DYSTUM
U13 ein javnan og eitt tap
U13 genturnar hjá FC Suðuroy spældu eisini fyrstu dystirnar í 2018 í dag.
U11 gentur í fyrstu kapping
FC Suðuroy hevur í ár arbeitt við uppraðfesting av gentu- og kvinnufótbóltinum. Og í dag vóru U11 gentur fyri fyrstu ferð í kapping.


text:
AT RÆTTA HVØR ØÐRUM HOND
Norðlýsið, John William Joensen skrivar 15.05.2018: "Vildu ikki taka í hondina á Ísraelsvini". Í sambandi við, at felagið vinir ,,Vinir Ísraels" skipaði fyri hátíðarhaldi í høvuðstaðnum á 70-ára degnum hjá tjóðini Ísrael, varð í Degi og Viku gjárkvøldið, sett fokus á eitt palistinskt flagg, sum varð við til hátíðarhaldið. ...les meira...
Umframt tiltakið á Vaglinum hevði felagsskapurin, Vinafelagið Føroyar - Ísrael, skipað fyri einum tiltaki í Læraraskúlahøllini.
Sum tað sást í Degi og Viku, hevði KVF gjørt eitt sokallað “set up” við dyrnar inn í Læraraskúlahøllina, har umboð fyri tey, sum flaggðu við palestinska flagginum, greiddu frá hvussu Ísrael kúvar palestinar og rekur apartheitpolitikk ímóti palestinum, við m.a. at bumba skúlar og sjúkrahús. Rani Ravnsfjall greiddi frá, at hann ikki helt, at býráðið í Havn átti at flagga við Ísraelska flagginum, tá ið býráðið ikki vildi flagga við merkinum hjá LGBT.
Vildu ikki taka í hondina á Ísraelsvini
Svenning á Lofti, sum hevur verið partur av Vinafelagnum Føroyar - Ísrael síðan tað varð stovnað, eitt langt áramál var formaður og í 40 ár hevur ferðast og skipað fyri bólkaferðum til Ísrael, sigur, at tey løgdu merki til palestinska merkið, sum fýra ella fimm fólk veitraðu við á Vaglinum.
Eg fór yvir til tey, at bjóða teimum vælkomnum til hátíðarhaldið, men av einari ella aðrari orsøk ynsktu tey ikki at taka í hondina hjá mær. Tó skal sigast, at ein av teimum rætti mær hondina.
Hetta kemur heldur ikki óvart á, tí at Ísrael hevur í mong ár rætt palestinum eina útrætta hond. Men Ísrael vil ikki aftur til tíðina áðrenn seksdagakríggið í 1967, av teirri einfaldu orsøk, at ísraelittar ikki meta at tey mørkini kunnu verjast. Hinvegin, hevur Ísrael gjørt nógv fyri at fáa frið í lag og hevur givið palestinunum stóran part av Judea og Samaria.
Í 2005 tók Ísraelska stjórnin og tvangsflutti jødar úr Gásageiranum og gav hann til Palestinsku stjórnina í sokallaðu “land fyri frið”-avtaluni. Men víðgondi Hamas felagsskapurin tók leiðsluna í hesum økinum, og stjórnar økinum við harðari hond. Ísraelska stjórnin hevur tí staðfest at “land fyri frið” hevur ikki givið nakað úrslit.
Vit mugu tíanverri ásanna, at palestinar vilja ikki gera friðaravtalu við Ísrael, tí so verða teir noyddir at viðurkenna at Ísrael er til, og tað vilja teir undir ongum umstøðum gera. Tí er støðan sum hon er, sigur Svenning á Lofti.
Onga viðmerking
Rani Ravnsfjall, sum umboðaði tey, sum mótmæltu vegna palistinensarnar í Degi og Viku, vil ikki gera viðmerking til Norðlýsið um hví hann ikki vildi taka í hondina á Ísraelsvininum.
Skal samrøðan handlað um hví eg ikki vildi taka í hondina á honum, havi eg als ikki hug at gera viðmerkingar.
Ísrael vil ikki tosa beinleiðis við palestinar uttan gjøgnum ST og tí er støðan sum hon er í Miðeystri.
Tá ið Norðlýsið spurdi um hvar hann hevði hesa staðfesting frá og um tað ikki í fleiri førum hava verið beinleiðis samráðingar, bæði óalment og alment, m.a. undir leiðslu av fyrrverandi amerikanska forsetanum Bill Clinton, breyt Rani Ravnsfjall telefonsamrøðuna av.
Viðmerking til greinina “Vildu ikki taka í hondina á Ísraelsvini”.
SKRIVAÐ: Rani Ravnsfjall | 15.05.2018 - 14:52
Fyrst og fremst leggur yvirskriftn upp til, at er ein ikki “Ísrealsvinur”, so má ein vera “Ísreals-fíggindi”. Hetta er ikki so. At fáa rættin hjá palestinum til egið land, at marka upp til jødahatur, og eina hugsan um, at jødar ikki hava rætt til egið heimland, kann bert lýsast sum villeiðandi, og vánaligur miðlasiður.
Vit vildu ikki sýna palestinum vanvirðing, við at taka í hondina á einum víðgongdum" zionisti" (t.e hugsanin, at Ísrealittar hava einkarrætt til Palestina, Kána og lovaða landi annars - hóast at onnur hava búð har longri, og áðrenn, at Ísreal verður skapt sum hugskot, í Gamla Testamenti), ímeðan ein stendur undir liðini á einum palestina, mitt í einum tílíkum hátíðarhaldi. 70 ára dagur Ísreals, og hetta hátíðarhald, var samstundis við, at USA viðurkennur Jerusalem sum høvuðsstað Ísreals, og sama dag, at 52 palestinsk mótmælis fólk vórðu tikin av døgum, av hesum, sokallaða, “einasta fólkaræði miðeysturs”.
Hetta er ikki ein spurningur um einstaklingar her heima, men um ósek fólk, hvørs dagligdagur er kúgan, armóð og deyði. Mangir Palestinar hava ongantíð búð í heimlandi sínum, tá ættfedrar teirra vórðu burturbeindir, av tí, at Ísrael varð stovnað. Hesin palestinin er ein av hesum - vildi tú tikið í hondina á einum, ið sýttu føroyingum búðrætt okkara í Føroyum? Ísreal ynskir ikki aftur til støðuna áðrenn 6 daga kríggið. Ísreal hevur áhaldandi gjørt seg inn á menniskjarættindi, og næstakærleikan, við ólógligum búsetingum, ið er de facto herseting. Her er onki tekin um inniligt friðarynski úr Ísreal, ið hevur við sær, eina tvítjóðar loysn.
Vit heita staðiliga á Norðlýsið, at leita sær kunning úr Amnesty International, Sameindu Tjóðum og øðrum friðarfelagsskapum. Málið er ikki eins og svart/hvítt, sum vinarfelagið Føroyar-Ísrael, og almenna kjakið annars ger tað til. Hesir stovnar hava frægasta innlit í málið, og vilja verja menniskjarættindi, fólkaræði og frælsi annars, eins og flestir føroyingar vilja tað.
Státurin Ísreal, og víðgongdu yvirgangsfelagsskapir í Palestina, grugga málið, við at breiða út ósannindi. Forseti Ísreals, Benjamin Netanyahu, sigur, eitt nú, at dripnu næstar okkara, vóru limir í Hamas. Hetta er ikki so. Veruleikin verður bendur, til tess at vinna sær samkenslu úr vesturheiminum. Munur er á teimum, ið ynskja eitt frítt Palestina, og teimum búrkroppum, ið ynskja deyða jødanna - almenna kjakið hevur til tíðir hug at gloyma hesa sannroynd. Vit, ið flaggaðu, ynskja bert rættvísi, og frið. Henda friðarvón okkara er ikki gjørlig, so longi sum Ísreal kúgar Palestina, og metir seg sum einsamallan rættindahavara til land har um leiðir - sum føroyskt skald skrivar “Eitt kúgað fólk vil altíð reisa seg!”.
At rætta hvør øðrum hond
SKRIVAÐ: Svenning av Lofti | 21.05.2018 - 19:10
Í samband við sjeyti ára hátíðarhald Ísraels á Vaglinum í Havn, varð heitt meg um at halda røðu. Men áðrenn eg fór upp á pallin, sá eg fýra fólk, uttan fyri sjálva mannamúgvuna, standa við palestinska merkinum. Tók avgerð um, at fara yvir til teirra at heilsa upp á tey.
Eg fór yvir til teirra heilhjartaður og við einum brosi, tí eg hevði als einki ímóti teimum, sum stóðu har við palestinska merkinum. Vildi einans rætta teimum eina vinahond, hóast eg fullvæl visti, at vit ikki vóru samd um tað, sum fór fram hendan dagin.
Eg vildi vísa, at eg virdi teirra frælsi at standa har.
Men flestu vildu ikki taka ímóti útrættu hond míni...!
Hendingina sóu fólk sjálvandi, tí kom søgan í Norðlýsið.
Rani Ravnsfjall sigur í viðmerking til hesa hending , at ”vit (tey, sum stóðu við palestinaflagginum) vildu ikki sýna palestinum vanvirðing við at taka í hondina á viðgongdum ”zionisti”, eitt heiti, sum hann, festir á meg.
Eg fór yvir til teirra, sum ein føroyingur, ið hevur ferðast við øðrum føroyingum til Ísrael í 40 ár.
Eg fór yvir til teirra við reiðiligum og opnum hjarta fyri at rætta eina vinahond.
Eg fór yvir fyri at vísa, eg einki hevði ímóti at tey stóðu har.
Eg fór yvir fyri at vísa, at eg var líka góður við tey, sum við øll hini, ið stóðu á Vaglinum hendan dagin. Men tey tóku ikki ímóti útrættu hond míni.
Eg fari ikki her at kjakast um hvør búði har i landinum áðrenn jødarnir (Ábraham) festu búgv har, sum Rani ger.
Heldur ikki fari eg her at kjakast um hví støðan er so í miðeystri, sum hon nú einaferð er.
Heldur ikki fari eg her at kjakast um hví summi í miðeystri ikki vilja taka í hondina á hvørjum øðrum.
Heldur ikki fari eg her at kjakast um hví tey ikki seta seg niður og tala saman um viðurskiftini.
Heldur fari eg at staðfesta, at tá ið vit í Føroyum ikki kunnu taka í hondina á hvørjum øðrum, hóast vit eru ósamd, hvussu skal so vera nakar møguleiki fyri, at tey, sum liggja í einum eljustríði í miðeystri fara at rætta hvørjum øðrum hond?
Tað, sum hendi á Vaglinum hendan dagin ímyndar júst støðuna í miðeystri:
Ein noktan at taka ímóti eini útrættari hond....!!!
Men tó....!!
Rætt skal vera rætt!!!
Og satt skal vera satt:
EIN teirra, ið stóð saman um palestinamerkið, tók ímóti útrættu hond míni...!!!
Tøkk fái hann fyri tað....!
Hesin birtir vónarglotta í øllum vónloysinum ...!
Svenning av Lofti.


text:
11. oktober
11. oktober er dagur 284 í árinum í gregorianska kalendaranum (dagur 285 um leypár er). 81 dagar eru eftir av árinum. Dagurin eitur Nikatius. Hann var grikki, sum í 2. øld boðaði evangeliið í Suðurfraklandi og stovnaði kirkjulið og saman við øðrum og bygdi kirkjur m.a. í Lyon. Hann og ein av monnum hansara, Probus, vóru tiknir av døgum av uppøstum heidningum.
Hendingar
- 2010 - Poul Michelsen tók seg úr Fólkaflokkinum og gjørdist leysgangari á Føroya Løgtingi.
- 2014 - Fótbóltur A-landslið, menn, EM undankapping, dysturin varð leiktur í Windsor Park í Belfast: Norðurírland - Føroyar 0-2. Bæði málini komu í fyrra hálvleiki. Føroyar fingu brotsspark, men málmaðurin bjargaði. 18 ára gamli Brandur Olsen, sum í 2014 hevði gjørt sáttmála við FC København, varð skiftur inn, tá ið 10 minuttir vóru eftir og fekk harvið sín A-landsliðsdebut.
Føðingar
- 1766 - Nólsoyar Páll, tjóðarhetja í Føroyum (d. 1808/9).
- 1884 - Eleanor Roosevelt (d. 1962)
- 1925 - Elmore Leonard, amerikanskur rithøvundur (d. 2013)
- 1937 - Bobby Charlton, enskur fótbóltsleikari.
- 1942 - Amitabh Bachchan, indiskur sjónleikari.
- 1962 - Joan Cusack, amerikonsk sjónleikarinna.
Andlát
- 2000 - Donald Dewar, skotskur politikari (f. 1937)


text:
- Tíðindi, mentan og ítróttur
Norðmenn illir um føroyskt bann
Felagið er, sambært tíðindaskrivi, í øðini um føroyska stigið, sum felagið sigur, er sitt stig tann skeiva vegin í altjóða kappingini um rávøruna.
Felagið, sum umboðar eini 550 virki í norska fiskiídnaðinum, sigur, at Noreg og Føroyar eiga sum skjótast at fáa í lag eina avtalu um frían handil við ráfiski.
- Eydnast tað ikki, eigur Noreg at seta móttiltøk í verk til dømis at seta landingarbann fyri norskan fisk í Føroyum og at seta fiskiveiðiavtaluna millum Noreg og Føroyar úr gildi.
Men felagið vil tó ikki krevja av norskum skipum, at tey landa í Noregi. Felagið vil hava frian handil og vil hava eina avtalu við Føroyar um, at føroysk skip sleppa at landa í Noregi.
Sjømat Norge sigur, at í Skotlandi og Írlandi verður tosað um at seta í gildi somu reglur sum í Føroyum.
Norska uttanríkismálaráðið hevur vent sær til donsku sendistovuna í Oslo um málið.
Fyrispurningurin var, um tað er rætt, at bann er sett fyri at landa uttanlands, sigur Rógvi Reinert, aðalstjóri í Fiskimálaráðnum. Hann hevur greitt donsku sendistovuni frá, at so er sambært lógini um sjófeingi.
Í 2000 landaðu føroysk skip góð 75.000 tons í Noregi.
Síðani minkaði tonsatalið nógv til 2006, tá tað var 66.500.
Í fjør landaðu føroysk skip 6.860 tons av uppsjóvarfiski í Noregi.
Sí eisini


text:
Fyri at nøkta tín tørv, menna vit støðugt nýggjar vaktartænastur og laga verandi tænastur til. Vit kunnu nøkta nærum einhvønn tørv innan vakt.
Á breddanum til vinstru fært tú eitt yvirlit yvir verandi vaktartænastur. Við at trýsta á knøttin fyri tænastuna, ber til at lesa nærri um, hvat tænastan umfatar.
Ver vælkomin at seta teg í samband við okkum á telefon 231270 (Pól), 231261 (Helgi) ella 606060, og fá meira at vita um okkara tænastur innan VAKT.
Eisini ber til at senda teldupost til ansni@ansni.fo.


text:
- Tíðindi, mentan og ítróttur
Eingir pengar úr landskassanum til minni dálking
Tak niður
Tað verður uttan pengar úr landskassanum, at fiskiskip noyðast at leggja maskinorkuna um til at dálka minni.
Tað eru samgonguflokkur og andstøðuflokkur samdir um.
Stuðul úr landskassanum til at reka fiskiskip hevur víst seg at rigga illa.
Um tað vóru Sirið Stenberg, landsstýriskvinna úr Tjóðveldi, og Kaj Leo Holm Johannesen, løgtingsmaður úr Sambandsflokkinum púra samd í Kjakinum í Sjónvarpinum týskvøldið.
Tey fingu spurningin, um landið skal stuðla tí partinum av fiskiflotanum, sum er illa fyri fíggjarliga, at leggja um til at dálka minni.
Sí eisini


text:
Teknið tykkum til Bassa Cup
TB | 09/02/12
Í morgin, er freistin til at tekna seg til innandura Bassa Cup kappingina í Trongisvági. Kappingin verður leygardagin 18. februar, og fyri at náa at leggja kappingina til rættis, mugu vit hava eina freist fyri tilmeldingunum. Gentur og dreingir kappast í aldursbólkunum U-8, U-10, U12, U-14, U-16 og U-19. Við vón um góða undirtøku, og sjálvandi góðan stuðul frá áskoðaraplássunum.
Leikreglur:
Barn, sum til dømis skal luttaka í bólkinum U8, má ikki hava fylt 8 ár áðrenn 1. januar 2012.
Liðini í bólkunum U8, U10 og U12 spæla við 5 leikarum + einum eyka.
Liðini í bólkunum U14, U16 og U19 spæla við 4 leikarum + 2 eyka.
Tilmeldingarfreistin er fríggjadagin, 10. februar, og tað ger man við at ringja á tlf 282060 ella á 221078.
Kostnaðurin er kr. 300 fyri hvørt lið.
Bassa Cup 2012 verður stuðlað av Eik Banka
Tvøroyrar Bóltfelag


text:
Sparikassakort
Við Sparikassakortinum kunnu vit bjóða tær eina lønarkontu við útgjaldskorti.
- til ber at taka pening út í sjálvtøkum í Føroyum og í avgreiðslum sparikassans
- eingin kortkostnaður
Til kortið fært tú eitt loynital, ið bert tú kennir. Umráðandi er, at eingin annar enn tú veitst loynitalið. Tí má loynitalið ongantíð goymast saman við kortinum.
Nýtsluhámørk í sjálvtøkum
Í sjálvtøku sparikassans kanst tú taka út upp til 6.000 kr um samdøgrið. Í sjálvtøkum hjá øðrum føroyskum peningastovnum og donskum peningastovnum, ið nýta SDC, kanst tú taka út upp til 5.000 kr um samdøgrið, tó í mesta lagi 2.000 kr hvørja ferð. Hjá øðrum donskum peningastovnum kanst tú taka 2.000 kr út um samdøgrið.


text:
Søkt verður eftir einum anæstesisjúkrarøktarfrøðingi til anæstesideildina frá 1. apríl 2018.
Arbeiðstíðin er 1,0 við tilkallivakt heimanífrá.
Umsøkjarar við royndum innan økið hava fyrimun.
Umsóknir til longri vikarstørv hava eisini okkara áhuga.
Vit vænta at umsøkjarar:
o hava prógv og góðkenning sum anæstesisjúkrarøktarfrøðingur
o vilja hava mennandi avbjóðingar
o hava evni at arbeiða sjálvstøðugt
o eru positiv, fleksibul og hava góð samstarvsevnir
o hava hug og vilja at arbeiða við egnari fakligari menning og førleika
o kenna ábyrgdarkenslu at skapa góðan trivna á deildini
o eru áhugað at undirvísa lesandi og næmingum
o hava telduførleika - vit nýta Cosmic.
Vit kunnu bjóða:
o ein áhugaverdan og skiftandi arbeiðsdag saman við góðum starvsfeløgum
o eitt starv við nógvum fjølbroyttum avbjóðingum
o fakliga og persónliga menning.
Setanartreytir:
Løn- og setanartreytir sambært sáttmála millum Felagið Føroyskir Sjúkrarøktarfrøðingar og Fíggjarmálaráðið.
Meira fæst at vita:
um starvið við at venda sær til Agnete Vestergaard, deildarleiðara.
Umsókn við autorisatión og CV skal sendast til:
Suðuroyar Sjúkrahús
stílað: Ronnie Midjord, sjúkrahússtjóri
Postboks 51
810 Tvøroyri
ella
Umsóknarfreist: 25. februar 2018


text:
Faroese products wins gold and silver in Iceland
Grein į portal.fo
Fųroyar fingu tvey gullmerki og eitt silvurmerki viš Open Icelandic Championship for Artisan Food Production, sum varš hildiš ķ Ķslandi ķ gjįr.
Taš var Granskarasetriš iNOVA, sum skipaši fyri, at trķggir fųroyskir matframleišarar, iš hava samstarvaš viš setriš, kundu vera viš.
Ķ bólkinum fiskur fekk kokkurin Leif Sųrensen gullheišursmerki fyri sķtt broyskna kips śr ręstum fiski. Vųran er framleidd viš stušli frį Vinnuframa og Noršurlendska rįšharrarįšnum og ment į granskingarkųkinum į Granskarasetrinum iNOVA.
Hini bęši heišursmerkini fekk Johanna Maria Isaksen av Hśsum.
Hon fekk gullheišursmerki ķ bólkinum ber, frukt og grųnmeti fyri sķn sirup śr mjašurt og silvurheišursmerki ķ sama bólki fyri rabarbusaftina.
Vųrurnar eru framleiddar ķ samstarvi viš Śtoyggjafelagiš og tķ var taš Olga Biskopstų frį felagnum, sum tók ķ móti heišursmerkjunu vegna Johannu Mariu Isaksen.
- Taš at vųrurnar hjį Jóhonnu hava vunniš, vķsir okkum at verkętlanin Matur sum feršaminni er eitt gott tiltak. Vónandi fer hetta eisini at eggja fleiri į śtoyggj, at fara undir framleišslu burtur śr lokalum rįvųrum. Kųkurin hjį Sp/f Matur-Viljin į Hśsum, er góškendur til framleišsluna. Ķ kųkinum eru allir hentleikar, og mųguleikar, at hava smįar framleišslur. Hesir fasilitetir kunnu tey luttakandi ķ verkętlanini brśka, eftir skipašari avtalu, skrivar śtoyggjafelagiš į sķni heimasķšu.
Enn eru bert rabarbur og hvannir góškendar til framleišslu, men Śtoyggjafelagiš arbeišir viš, at fįa Heilsufrųšiligu Starvsstovuni at góškenna ašrar vųrur, so vųruśrvališ kann vķškast komandi summar.
Lķknandi kapping, Eldrimner, hevur veriš hildin ķ Svųrķki ķ mong įr, og hevur ment mathandverkiš ķ Svųrķki munandi, sķšani hon byrjaši. Ķ įr er taš so fyrstu ferš, at roynt varš viš eini noršurlendskari śtgįvu, og arbeitt veršur viš at skipa reglur, so kappingin kann ganga į skift millum londini.
Ingi Samuelsen


text:
Andstøðan hevði annars eitt broytingaruppskot. Sambært uppskotinum hjá andstøðuni skuldu eitt hámark setast á heilsutrygdargjaldið. Hetta hevði við sær, at tey ríkastu skuldu sleppa bíligari. Tey sum forvinna 100 000 kr um mánaðin, t.e. 1.2 miljónir um árið, skuldu, um andstøðan fekk sín vilja, einans rinda 3180 kr árliga í Heilsutrygdargjaldi, í staðin fyri 8520 kr, sum samgongan mælir til.
Tað er gott at andstøðan roynir at hjálpa teimum sum trongja. Ella, sum tey sjálvi skriva í álitinum, ger broytingaruppskot sum:
hevur til endamáls at lætta um fíggjarligu byrðurnar hjá teimum, sum ikki fingu part av asosiala flatskattinum.
Um andstøðan sipar til bankastjórar ella við tingfólk sjálvi, ið fingu ov lítlan part av flatskattinum, siga tey ikki.


text:
Hey góðu lesandi Meginfelag Føroyskra Studenta - MFS - er felagsskapurin fyri tey føroysku lesandi á hægri útbúgving, bæði í Føroyum og uttanlands. Eisini er tað felagsskapurin fyri føroyingar í læru uttanlands.
MFS arbeiðir einans við áhugamálunum hjá teimum lesandi, og er óheft av partapolitikki. T.d. var tað MFS sum í síni tíð fekk ferðastuðulin til lesandi ígjøgnum.
MFS hevur nevndir í Føroyum, Aberdeen, Íslandi, Odense og Keypmannahavn, og hava vit eisini heimstað og skrivstovu í Keypmannahavn. Og vit leita altíð eftir nýggjum umboðum fyri okkum. Og sjálvsagt nýggjum limum.
Tað hevur aldrin verið so neyðugt sum nú at MFS stendur sterkt, og verjir rættindini hjá teimum lesandi, tí høvuðsvegurin til eitt nýmótans og framkomið samfelag er útbúgving! At skerja rættindini hjá teimum lesandi er at skerja eitt ta besta kortið hjá Føroyum.
Vilt tú vera við, og stuðla tí einastu røddini hjá teimum lesandi, so melda teg inn sum lim í MFS. Tað er líkamikið um tú hevur hug at hjálpa, ella bert vil stuðla okkum gjøgnum tín limaskap.
PS: Tað er ókeypis. :)


text:
Søga
Í novembur mánaða 2006 kom íslendska Guðrún Margrét Pálsdóttir, leiðari av ABC barnahjálp í Íslandi, til Føroyar at greiða frá ABC barnahjálpararbeiðinum. Endamálið við ferðini var at stovna ABC barnahjálp í Føroyum. Leygardagin 25. novembur 2006 boðaði hon til kunnandi fund í Miðlahúsinum í Havn.
F.v.: Guðrún Margrét Pálsdóttir, leiðari fyri ABC barnahjálp
í Íslandi, Karsten Hansen, Rúna Sivertsen og Hjørdis Petersen
Fimtan fólk møttu á fundinum, flestu teirra úr Klaksvík. Ætlanin var at finna umboð til nevnd fyri ABC Føroyar á kunnandi fundinum. Men av tí at ikki nóg breið uppmøting var til fundin, varð gjørt av at bíða. Fyribils varð sett ein trímannanevnd, sum fekk til uppgávu at finna nevndarlimir ymsastaðni úr landinum.
Í trímannanevndina vórðu vald Rúna Sivertsen, forkvinna og stovnari, Karsten Hansen og Hjørdis Háberg Petersen.
Tað stóð ikki á at manna nevndina, sum hevði sín fyrsta fund tann 11. desembur 2006, og skipaði hon seg soleiðis: Rúna Sivertsen, forkvinna, Rúni Hentze, næstformaður, Karsten Hansen, peningarøkil, Margreth Olsen, skrivari, Beinta Háberg Jacobsen, Maibritt Fredriksberg og Hilda Viderø.
Broytingar í 2015
Orsakað av broytingum í íslendska felagsskapinum, gjørdi føroyska nevndin av at broyta viðtøkur og navn og gerast sjálvstøðugur føroyksur felagsskapur.
Í juni 2015 vórðu viðtøkurnar broyttar, og felagsskapurin fer nú at virka undir hjánavninum Føroyska barnahjálpin og er nú sjálvstøðugur føroyskur hjálparfelagsskapur. Hjálparbeiðið er óbroytt og heldur fram á sama hátt, sum frammanundan
Barnahjálpin, sum felagsskapurin oftast hevur verði kallaður, stuðlar umleið 200 einstøkum børnum í ávíkavist Liberia, Senegal, Pakistan og á Filipsoyggjunum. Nakað av stuðli verður eisini sent til India og Kenja.


text:
Barbara Holm 31.12.2016 (12:01)
Diana mátti eiga heima í ódnarveðrinum
Brot úr samrøðu í Vikuskiftis Sosialinum. Les stóra blaðið, sum eisini inniheldur stórt tema um brot og bitar frá ár 2016.
- Vit hava áður roynt at havt eina ringa føðing, og ikki sleppa av landinum, tí øska var í luftini. So tá illveðrið kom og eg fekk verkir, bleiv eg rættiliga nervøs, sigur Diana Davidsen í Runavík.
Ódnirnar Barbara og Urd hava sett síni spor í tað føroyska samfelagið. Hús eru rivin sundur, neyst blást burtur í vindinum og stórir virkisbygningar hava fingið óbótaligan skaða. Tryggingarfeløgini fáa eitt ordans høgg í árliga rokniskapin, nú føroyingar skulu til at byggja tað brotna uppaftur.
Fyri familjuna Davidsen Klein í Runavík verður fyrsti jóladagur 2016 ein hátíðardagur, sum tey fara at minnast við gleði aftur á.
Tí tað var dagurin, tá ið lítla diddan í húsinum kom til verðina.
Tá ið klokkan var farin av hálvgum ellivu um kvøldið tann 25 desember, ringdi Diana Davidsen suður á Landssjúkrahúsið. Hon skuldi boða frá, at hon hevði verkir.
- Eg fekk at vita, at tað var ov ringt veður til, at sjúkrabilurin kundi koma eftir mær, sigur Diana Davidsen, sum staðfestir, at hon ikki tordi at koyra sjálv.
Tað vóru tó trý, sum trodsaðu illveðrið, og settu seg í bilin fyri at hjálpa Dianu Davidsen.
- Sjúkrabilurin kom við tveimum portørum og við mínari jarðarmóður, greiðir hon frá.
Gekk skjótt
Tá ið veðurforsøgnirnar vístu, at illveður fór at raka Føroyar um jóltíðir, so var Diana, sum vera man, heldur fjálturstungin.
- Eg spurdi jarðarmóðurina, hvar hon fór at halda jól. Hon segði hon var heima og tað var bara at ringja, sigur Diana.
Jarðarmóðurin og portørarnir vóru hjá Dianu kvart í tólv 25. desember, og tað gekk skjótt fyri seg.
- Jarðarmóðurin kannaði meg og helt tað vera frægast, at vit vóru verandi heima, tí veðrið var so ringt tá. Hon segði, nú leggja vit tað í Harrans hendur, og setti seg undir liðini á mær, minnist Diana aftur á.
Maður Dianu, Oddur, hevði eina heilt serliga uppgávu hesa løtuna.
- Hann virkaði sum mítt beinstativ, sigur Diana flennandi og vísir á, at eingin útgerð var at heinta hesa løtuna.
Tá ið klokkan var farin av eitt, kom lítla diddan í verðina, sigur Diana Davidsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Brislingur (sildaættin)
Sprattus sprattus (Linné, 1758)
Stødd: Brislingur verður neyvan størri enn 16 cm. Vanlig longd er 7-12 cm.
Dýpi: Brislingur er uppsjóvarfiskur, ofta inni við land.
Litur: Hann er dimmgrøn-bláur á bakinum. Silvurblankur um síðurnar og undir búkinum.
Teinar: R 13-21; G 12-23; U 16-17; B 7; Ry 46-50;
Lýsing: Hann hevur eina ryggfjøður mitt á bakinum. Eina gotfjøður, ið er aftur móti klingruni. Búkfjaðrarnar eru undir ella beint frammanvert fremra kant á ryggfjøðurini. Hann hevur umleið 50 roðslur mitt aftur eftir síðuni.
Eyðkenni: Hann líkist sild. Búkfjaðrarnar hava 7 (sjáldan 8) teinar, sildin hevur 9. Hann hevur hvast kjalarskrubb, sum hakar í, tá strokið verður frameftir.
Týdningur: Brislingur hevur nakað av týdningi í fiskiskapinum, eisini í Føroyum.
da. Brisling, en; Sprat, fr: Esprot, ís: Brislingur, no: Brisling, tý: Sprott
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sildafiskar Clupeiformes
Hópurin hevur 5 ættir við 84 slektum og 364 sløgum.
Av hesum er undir Føroyum bert tann eina ættin, við 3 slektum og 4 sløgum:
Sildafiskarnir eru smáir til miðalstórir fiskar. Teir hava stóra leysa roðslu, langar táknabogar, eina ryggfjøður, eina gotfjøður, og teir hava ikki fitifjøður.
Teir eru uppsjóvarfiskar, nøkur sløg ganga í torvum. Meginparturin av sildafiskunum livir í sjónum, men nøkur sløg eru anadrom og nøkur eru í feskvatni.


text:
Danjal av Rana 13.06.2018 (12:35)
Øksarmálið: Krevur seks ár upp í lívlangt fongsul
Ákærin krevur harða revsing í sonevnda øksarmálinum, sum í hesum døgum er fyri í Føroya rætti. Ákærin krevur teir báðar ákærdu dømdar eftir lógargrein, sum kann geva millum 6 ára og lívlanga fongsulsrevsing.
– Eingin ivi er um, at teir eru sekir í morðroynd, sigur ákærin.
Ákærin vísti í sínari framløgu á, at tá ið man tekur eina øks við og høggur minst 16 ferðir, má man skilja, at álopni maðurin allarhelst doyr. Tað var ikki teimum ákærdu fyri at takka, at tann álopni yvirlivdi, tí teir ákærdu steðgaðu bert álopinum, tí ein bilur, sum kom framvið, órógvaði teir.
Borgarar og løgregla bjargaðu manninum, heldur ákærin, sum hevur slept ákæruni um, at tann álopni varð stungin við knívi eisini.
Ákærin vísti á, at snapchat boð millm annað vísa, at annar ákærdi visti, hvat møguliga útfallið av álopinum kundi verða. Báðir teir ákærdu eru áður dømdir fyri grovan harðskap við vápni, so teir vistu, hvat kann henda, tá ið teir taka vápn við sær út.
Nevningarnir skulu í fyrstu atløgu bara taka støðu til, um teir ákærdu eru sekir, og nevningarnir skulu í tí samanhangi ikki taka atlit til, at annar persónurin møguliga er ov sjúkur til fongsulsrevsing.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 03-09-2018
Hetta er ein heimasíða hjá Tjóðskjalasavninum (áður Føroya Landsskjalasavn).
Á hesi heimasíðu er ymiskt tilfar um føroyska søgu.
Talan er um skanningar av upprunaligum keldum, og harafturat keldur sum eru miðlaðar, og skanningar av eldri prentlutum sum m.a. annað stuðla uppundir arbeiðið við upprunaligu keldunum.
Tað er loyvt at nýta tilfar av heimasíðuni, tá ið víst verður til uppruna, t.v.s. hvaðani tilfarið stavar.
Um tú hevur spurningar viðv. ymiskum á history, so send ein e-post til: skjalasavn@skjalasavn.fo
ella ring á 340540 gerandisdagar kl. 10.00-15.00.
Lesistovan hevur opið týs- miku- og hósdag kl. 13-16.
______________________________________________________________________________________


text:
Støðulýsing av pensjónistum í Føroyum
Fólkapensjónistar verða ofta umrøddir í hagtølum, og
myndin, ið kemur fram í miðlunum, er ofta ov einsíðug – vaksandi eldrabyrða,
fátækraváði, sjúka og einsemi. Slík hagtøl geva eitt gott yvirlit yvir støðuna,
men hvussu trívast føroyskir fólkapensjónistar? Hvussu sær teirra gerandisdagur
út?
Hetta rit er gjørt fyri at fáa eina neyvari mynd av, hvussu gerandisdagurin hjá føroyskum pensjónistum sær út. Tí valdi Javnaðarflokkurin á Fólkatingi at gera samrøður við nakrar pensjónistar í Føroyum fyri at lýsa teirra gerandisdag.
Góðan lesihug


text:
Emil Lisberg Jacobsen
29.12.2013 - 05:33
Tíðindi > Uttanlands > Annað
Mars mánaður 2013 bleiv søguligur fyri allan tann kristna og serliga tann katólska heimin, tí fyri fyrstu ferð í næstan 600 ár og bert aðru ferð í heimssøguni legði ein pávi frá sær, og ein nýggjur kom í hansara stað.
Bænadikt XVI pávi boðaði longu í februar frá, at hann vegna ringa heilsu ikki longur sá seg føran fyri at røkja sínar uppgávur sum pávi, og 13. mars valdi konklavan so 76 ára gamla argentinska kardinalin Jorge Mario Bergoglio til 266. pávan.
Tað tók bert tveir dagar og fimm atkvøðugreiðslur hjá konklavuni at velja nýggja pávan. Bergoglio tók sær navnið Frans eftir italska halgimenninum Frans av Assisi. Hann er fyrsti pávin, sum hevur hetta navnið.
Tað sást rættiliga skjótt, at nýggi pávin hevði eina øðrvísi tilgongd til pávaembætið enn undanmaðurin hevði havt. Stutt eftir at hann var vorðin pávi vaskaði hann føturnar hjá tíggju monnum og tveimum kvinnum í einum ungdómsfongsli og í aldrinum 14-21 ár. Tey vóru heldur ikki øll katolikkar, men pávin segði ”hjálpið hvørjumøðrum. Tað er tað Jesus lærir okkum.”
Ikki øll hildu tað vera rætt at velja Bergoglio til páva. Spurningar vórðu settir við hansara leiklut sum prestur í Argentina undir hernaðarstýrinum í landinum í 1970-unum, tá nógvir andstøðingar vórðu kúgaðir og hvurvu.
Útskiftingar í toppinum
Forsetar og stjórnarleiðarar komu og fóru í mars mánaði 2013. Tann 5. mars doyði Hugo Chavez, forseti í Venesuela, 58 ára gamal. Hinvegin fekk Kina nýggjan forseta 14. mars, tá Xi Jinping kom til valdið. Dagin fyri kinverska forsetaskiftið fekk Grønland eisini ein nýggjan stjórnarleiðara, tá Aleqa Hammond og Siumut vunnu grønlendska valið. Móti endanum av mánaðinum varð fyrrverandi suðurafrikanski forsetin Nelson Mandela innlagdur á sjúkrahús við lungnabruna.
Á Falklandsoyggjunum valdu 99,8 prosent av íbúgvunum á fólkaatkvøðu 11. mars, at oyggjarnar framhaldandi skuldu vera undir bretsku krúnuni. Á Kypros var kreppan vorðin so stór, at ES mátti upp í leikin, og ein bjargingarætlan fyri 10 milliardir evrur varð niðurfeld, sum millum annað merkti, at ein stórur partur av oyggjabúgvunum mistu 10 prosent av tí tey høvdu innistandandi í kypriskum peningastovnum.
Enn ein dopingsøga
Í ítróttaheiminum vakti tað her á okkara leiðum ans, at danski súkklarin Rolf Sørensen alment viðgekk, at hann í síni tíð sum súkklari hevði brúkt bæði EPO og kortison fyri at fáa betri úrslit. Hetta kom stutt eftir, at Lance Armstrong hevði viðgingið at verið dopaður í fleiri ár, og súkkluítróttin fekk nú enn eitt skot fyri bógvin.
Í mars boðaði kendi enski fótbóltsspælarin Michael Owen eisini frá, at verandi kappingarár bleiv hansara seinasta, og at hann fór at gevast sum 33 ára gamal. Tá vóru tólv ár síðani hann í 2001 hevði vunnið tríggjar ymsar kappingar við Liverpool, og tey flestu vóru á einum máli um, at síðani tá hevði tað bara gingið skeivan veg hjá einum av evnaríkastu ensku álopsspælarunum í hesi øldini.


text:
Børn og ung
At okkara yngsta ættarlið hevur tað gott, og er í tryggum og góðum umhvørvi, man vera nakað, ið liggur okkum øllum tungt á hjarta og ynskja vit tí at røkja hetta hjartamál. Her í kommununi eru tveir barnagarðar við vøggustovu og ein frítíðarskúli.
Eins og yngsta ættarlið hevur nógv at siga, so hevur tað unga ættarliðið ikki minni at siga. At megna at útbúgva okkara unga ættarlið til eina framtíð, har krøvini til okkum øll støðugt mennast, er endamálið hjá fólkaskúlanum.
Her inni finnur tú upplýsingar til børn og ung í Fuglafjarðar kommunu. Omanfyri kanst tú millum annað velja at lesa um dagstovnarnar í kommununi, síggja alt innan skúlalívið og eisini upplýsingar um heilsufrøðingin, ið ráðgevur og stuðlar foreldrum í kommununi.


text:
Sostatt verða knapt 400 føroysk vinnulívsfólk og onnur við tilknýti til føroyska vinnu í Norðurlandahúsinum fríggjadagin 28. september.
Skráin fyri Vinnudagin 2018 er fjølbroytt við fleiri áhugaverdum fyrilestrum og sjálvandi avdúkingini av Ársins Virki og Ársins Átaki.
Fyrilestrahaldararnir í ár verða:
Julio Zaguini, sum í fleiri ár hevur starvast í Silicon Valley sum stjóri í risafyritøkuni Google. Í dag er hann íleggjari og ráðgevi innan innovatión og teknologiska menning.
Heiða Gunnarsdóttir Nolsøe, stjóri í Dropbucket. Sum lesandi stovnaði Heiða, saman við Marie S. Berggreen, fyritøkuna Dropbucket, sum selur einnýtis ruskspannir, og Dropbucket hevur síðani vunnið prísir, bæði í Norðurlondum og í altjóða design kapping.
Jonne Hellgren, stjóri og ein av stovnarunum av RePack. RePack er skjótt vaksandi fyritøka, sum veitir burðardyggar endurnýtsluloysnir innan pakka- og flutningstilfar til e-handil. Fyritøkan fekk norðurlendsku umhvørvisvirðislønina í 2017.
Eisini verður spennandi røð við styttri fyrilestrum undir heitinum “Lopið ut í heim – royndirnar hjá føroyskum fyritøkum”. Her fara Árni Skaale, stjóri í LookNorth, Mariann Klein Ivansdóttir, stjóri í Royal Intercoiffure, Karin Visth, vínserfrøðingur á KOKS, og Guðrun Rógvadóttir, stjóri í Guðrun & Guðrun, greiða frá teirra royndum við at selja vørur sínar til heimsmarknaðin.
Tilmelding til Vinnudagin fer fram á www.industry.fo ella við at ringja til Vinnuhúsið á telefon 309900.


text:
Mortan Østerø 11.12.2014 (21:30)
Heiðrikur tók alt
Ikki kann sigast annað, enn at Heiðrikur á Heygum fekk í bæði posa og sekk á føroyska filmskvøldinum, sum hevur verið í Norðurlandahúsinum í kvøld, tí hann vann báðar virðislønirnar, sum vóru at vinna.
Tá ið freistin at senda inn filmar til dómsnevndina fyri Geytan varð farin, vórðu tað 16 uppskot komin inn. Av hesum sluppu 10 filmar við til sjálvt filmstiltakið, sum var í Norðurlandahúsinum í kvøld við Finni Koba sum verti.
Eftir at allir 10 filmarnir vórðu sýndir, skuldu áskoðarnir greiða eina atkvøðu til tann filmin, ið teimum dámdu best. Tað gjørdist ræðufilmurin hjá Heiðrikki á Heygum, Skuld, sum fekk hendan heiðurin, og handaði Helena Dam á Neystabø, forkvinna í mentanarnevndini hjá Tórshavnar býráð, áskoðaravirðislønina á 15.000 krónur til Christu Reynheim, sum tók ímóti vegna Heiðrik.
Síðani skuldi stóra virðislønin, Geytin, handast av dómsnevndini. Hesi høvdu sett sær fyri, at serliga hyggja at trimum tingum; heildarsøguni, frásøgusnildunum og teknisku dygdini.
Tá ið Birgir Kruse, formaður í dómsnevndini, skuldi nevna navnið á vinnaranum, ið sær 25.000 krónur, umframt eina Geyta-standmynd, var vinnarin enn einaferð Heiðrikkur á Heygum.
Í grundgevingini hjá Birgir Kruse, fekk søgan rós fyri at velja nærløgd temu og baksøgur fyri leikararnar, og serliga høvuðssjónleikarakvinnan, Sofía Nolsøe Mikkelsen, fekk rós fyri sannførandi framførslu.
Sjálvur var Heiðrikur á Heygum ikki til staðar, nú hann annars streyk avstað við øllum heiðrinum í kvøld, men í hansara stað tók Christa Reynheim tók ímóti virðislønum og Geyta-standmynd. Tá ið Christa á øðrum sinnið fór upp á gólv at taka í móti, rópti hon einans sjey ára gamla Janus, sum spælir drongin í filminum hjá Heiðrikki. Janus fekk blómutyssi við sær heim.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
jakup(at)sosialurin.fo 06.07.2000 (08:59)
Statoil kring Føroyar
Stefan í Skorini
Fimta árið á rað skipar Tórshavnar Súkklufelag saman við Statoil fyri súkklukappingini Statoil kring Føroyar, sum verður í døgunum 19.-23. juli. Hetta er ein etapu kapping, skipað eins og Tour de France. Mannagongdin verður stórt sæð tann sama sum í fjør, tá ið kappingin varð sera væl eydnað. Byrjað verður tann 19. juli við einum prologi í Klaksvík, og síðani verða etapur í Eysturoynni, Sandoynni, Suðuroynni og Streymoynni. Tíðirnar frá hvørjari etapu verða lagdar saman og vinnarin funnin út frá teimum. Tann súkklarin, sum førir í samlaðu kappingini, verður í eini bláari føraratroyggju við Statoil merkinum á. Súkklararnir koma á mál á Statoil støðunum á staðnum, har skipað verður fyri ymiskum undirhaldi. Tilsaman leggja súkklararnir umleið 300 km afturum bak.
Súkklararnir
Undanfarnir vinnarar av kappingini eru Bogi Christiansen og Rógvi Johansen, men bert Rógvi Johansen verður við sum súkklari í ár. Bogi Christiansen er ein av fyriskiparunum av kappingini.
Rógvi Johansen er favorittur at vinna kappingina, og tað gav hann eisini eina góða ábending um á Jóanssøku, tá ið hann vann kappingina har sera sannførandi. Rógvi Johansen vann kappingina í fjør og byrjar tí í bláu føraratroyggjuni.
Eins og í fjør luttaka fleiri súkklarar úr Danmark, og nakrir av teimum skuldu kunna givið Rógva góða kapping. Her er serliga talan um Simon Borchman, sum inntil í fjør var professionellur súkklari hjá Team Chicky World í Århus, har Rógvi Johansen eisini hevur verið, tó bert sum amatørur. Hin danski súkklarin, sum føroyingar vænta sær nógv av, er Jørgen Andersen. Hann er í A-klassanum niðri í Danmark, so tað er eyðsæð, at hann ger eitt sindur um seg. Jørgen Andersen er tó ikki væl egnaður til tað slagið av kapping, sum Statoil kring Føroyar er. Teir danir, sum vóru við í fjør, hava latið sera væl at kappingini, og tí er talið av dønum í kappingini aftur í ár stórt.
Teir føroysku súkklararnir, sum væntast kann mest av umframt Rógva Johansen, eru Gunnar Dahl Olsen og Jóhan Brend. Jóhan Brend súkklar í løtuni við Gladsaxe niðri í Danmark, og hann hevur ongantíð verið í betri venjing enn júst nú. Jóhan Brend klárar seg vanliga best í einkultstarti.
Gunnar Dahl Olsen er kanska besti súkklarin her heima í Føroyum í løtuni, og hann fylgdi Rógva Johansen longst á Jóanssøku. Gunnar hevur júst verið í Danmark og luttikið í Sjælland Runt, har hann gjørdist nummar seks í C-klassanum, og tað er hansara besta úrslit higartil.
Súkklufelagið gjørdi eina roynd at fáa súkklarar aðrastaðni frá at verða við í kappingini, men hetta miseydnaðist. Ætlanin var annars, at súkklarar av Ynes Mon og úr Hetlandi skuldu koma hendanvegin.
Økta virksemið hjá Súkklufelagnum hevur við sær, at í ár eru fleiri ungir súkklarar við í kappingini. Eisini er ein genta við í kappingini, og tað er fyrstu ferð í Statoil kring Føroyar.
Gjørt heimasíðu
Í sambandi við Statoil kring Føroyar hevur Tórshavnar Súkklufelag gjørt eina heimasíðu á internetinum, sum er at finna á tsf.fo. Har ber til at finna allar upplýsingar um kappingina. Ruturnar, sum súkklað verður á, og eisini eru upplýsingar um teir einstøku súkklararnar at finna har. Síðan er eisini ætlað teimum donsku súkklarunum, sum koma hendanvegin, og tí er hon eisini á donskum máli. Teir danir, sum luttóku í fjør, vóru ikki nóg væl fyrireikarir til kappingina, men tí hava teir so møguleika fyri hesuferð.;r fyrru ferðirnar, at Hanus Eliasen byrjaði í álopinum, og at Bjarni Jørgensen var á beinkinum.
Í tí fyrsta dystinum vórðu tríggjar útskiftingar gjørdar. Í 36. minutti komu Atli Danielsen, KÍ, og Hanus Eliasen, ÍF, á vøllin fyri Hjalgrím Elttør og Bjarna Jørgensen, og í 45. minutti kom Frank Poulsen, HB, inn fyri Áka Leitisstein Hansen.
Í næsta dystinum varð málverjin skiftur í steðginum. Tá avloysti Arnfinn í Bartalsstovu, GÍ, Pól N. Joensen. Samstundis kom Bárður Christiansen, HB, inn fyri Jann Inga Petersen. Í 45. minutti kom Frank Poulsen, HB, inn fyri Gilla Haraldsen.
Í gjáramorgunin kom Bárður Christiansen á vøllin í 31. minutti fyri Áka Leitisstein Hansen. Símun Joensen fór út í 36. minutti, og Atli Danielsen kom inn, og í 39. minutti avloysti Frank Poulsen Elfinn Ørvarodd.
jh
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Samband
Um tú ert eftirkomari hjá onkrum heimildarfólki í savninum og saknar atgongd til tilfarið eftir viðkomandi, ert tú vælkomin at venda tær til okkara.
Vit vóna eisini at frætta frá fólki, ið koma fram á møguligar feilir í skrásetingini – tað kann t.d. vera, at okkurt navn er komið skeivt fyri, okkurt er komið í bland, ella onkrar upplýsingar vanta.
Vit eru eisini áhugað í fleiri upplýsingum um heimildarfólk og myndir av teimum, tí ætlanin er at útbyggja heimasíðuna við ævisøguligum tilfari sum frá líður.
Skriva ella ring til:
Tótu Árnadóttur, adjunkt í skaldskapi av manna munni
+298 292544
ella
Sannu Andrassardóttur Dahl, vísindaligt hjálparfólk
+298 292536


text:
Uppskot um at seta úr gildi ríkislóg om Færøernes landsstyres indgåelse af folkeretlige aftaler
Løgtingsmál nr. 137/2011: Uppskot til ríkslógartilmæli um at seta úr gildi ríkislóg om
Færøernes landsstyres indgåelse af folkeretlige aftaler
Mælt verður ríkismyndugleikunum til at seta úr gildi fyri Føroyar “lov nr. 579 frá 24. juni
2005 om Færøernes landsstyres indgåelse af folkeretlige aftaler” tann 29. juli 2012.
Viðmerkingar
Heimildarlógin sonevnda, ið nevnir Føroyar “Kongeriget Danmark, for så vidt angår
Færøerne”, varð av røttum nevnd eitt stig til viks og trý stig aftur. Teir garðar, ið
heimastýrislógin hevði laðað um Føroya heimildir sum land og Føroya fólk sum tjóð, vóru
rapaðir. Við heimildarlógini varð laðað upp fyri hvørt lið, og garðarnir umvaldir og stoyptir í
høga hædd.
Vit mugu tí fara undir nýggjar samráðingar um støðu Føroya. Vit mugu tryggja okkum, at vit
ongar aðrar avmarkingar ganga undir enn tær, ið onnur ríki og lond krevja í hvørjum altjóða
høpi sær.
Vegna aftustig lógarinnar er einki annað at gera enn at taka hana av. Síðani ber til at byggja á
siðvenjuna frammanundan – og antin tamba hana enn meira ella taka upp samráðingar um
møguliga nýggja skipan, ið veruliga flytur mørk.
Málið um uttanríkispolitisku heimildir føroyinga er av fremsta týdningi fyri framtíðar
menning í Føroyum. Stór lond og fólkaríkar tjóðir hava fyrr havt tað stevnumið at seta
verjugarðar um egnan marknað, egið vinnulív, egna mentan, egnar útbúgvingarskipanir og
sosialar skipanir til tess at skapa vælferð fyri borgararnar. Men samstundis hava smátjóðir
gjøgnum hálva øld prógvað, at fortreytin fyri at skapa og langtíðartryggja vælferð og
menning hjá eini tjóð er fult altjóða virkisføri. Øll okkara norðurlendsku grannalond eru sum
so góð dømir um hetta. Og aðrar sjálvstøðugar smátjóðir í heiminum hava prógvað, at
javnstøða í heiminum og førleikin at gera avtalur um øll týdningarmikil mál vegna tjóðina er
fremsta amboðið til at styrkja egnan samleika og mentan – og til sosiala, útbúgvingarliga,
vinnuliga og búskaparliga menning.
Sonevndu uttanríkispolitisku heimildarlógirnar, sum vórðu samtyktar bæði sum løgtingslóg
og sum danskt ríkislógartilmæli, hava nú verið í gildi í 5 ár. Tá ið tær vórðu lagdar fram á
ting og síðani samtykar av einum meiriluta, skortaði ikki við ávaringum um, at hetta fór at
verða afturstig fyri føroysku tjóðina og fyri føroyskar myndugleikar.
Tí nú varð fyri fyrstu ferð samtykt ein donsk fatan av einum donskum eindarríki, har Føroyar
bert eru samanrunnin lutur, og har føroyingar bara eru fulltrúar vegna Danmark á altjóða
pallinum. Best er hetta lýst í heitinum “Kongeriget Danmark for så vidt angår Færøerne”,
sum er tann formligi samleiki, ið vit nú skulu virka undir.
Føroyskir serfrøðingar ávaraðu um, at lógirnar fóru at gerast “eitt stig til viks og trý aftur”.
Frammanundan hesum lógum hava føroyskir myndugleikar miðvíst brotið garðar og tulkingar
niður og harvið vunnið sær uttanríkispolitiskt virkisføri, sum danskir myndugleikar
mótmæltu, men kortini ikki kundu forða fyri. Eitt nú vunnu Føroyar sær sjálvstøðugan
limaskap í felagsskapinum fyri hvalir og súgdjór í Norðuratlantshavi, NAMMCO – og
felagsskapurin er fráboðaður ST við Føroyum og Grønlandi sum sjálvstøðugum
sáttmálapørtum.
Nú samtyktu Fólkaflokkurin, Sambandsflokkurin og Javnaðarflokkurin á miðari nátt og við
frávikum frá øllum tíðarfreistum eina danska lóg, har donsk tulking skuldi galda og nýggjar
gyrðingar setast upp.
Hóast skrivlig prógv fingust fyri afturstigunum, lótust flokkarnir ikki um vón. Til dømis
svaraði danski forsætisráðharrin soleiðis um avmarkingarnar í lógunum, áðrenn tær vórðu
samtyktar, um m.a. tvey avgerandi mál, tá fólkatingslimur Tjóðveldis setti eina røð av
spurningum í apríl 2005:
Spørgsmål 6:
”Vil lovforslaget indebære, at Færøerne og Grønland kan opnå samme status som de har
opnået i NAMMCO, hvor de hver især er kontraherende parter i stiftelsesaftalen og hver især
har selvstændigt medlemskab?”
Svar:
Statsministeriet har til brug for besvarelsen indhentet følgende udtalelse fra
Udenrigsministeriet:
”Medlemskab af en international organisation beror i første række på organisationens egne
regler.
Lovforslaget indebærer, at Færøerne i kraft af fuldmagten i § 1 og 2 kan opnå medlemskab i
internationale organisationer under betegnelsen ”Kongeriget Danmark for så vidt angår
Færøerne”, hvis betingelserne i fuldmagtsloven er opfyldt. Såfremt medlemskab samtidig skal
gælde for Grønland, vil bestemmelsen i lovens § 1, stk. 2, finde anvendelse. Dette indebærer,
at fuldmagten kun finder anvendelse for Færøerne og Grønland i fællesskab, og kun såfremt
der er enighed herom mellem Færøerne og Grønland.”
Jeg kan henholde mig til Udenrigsministeriets udtalelse.
Spørgsmål 13:
”Vil lovforslaget indebære, at Færøerne og Grønland hver især kan opnå selvstændigt
medlemskab af EFTA?”
Svar:
Statsministeriet har til brug for besvarelsen indhentet følgende udtalelse fra
Udenrigsministeriet:
”EFTA-konventionen er kun åben for stater. Også muligheden for at blive associeret
medlem af EFTA er kun åben for stater. Lovforslagets § 4 om medlemskab af internationale
organisationer i eget navn kan allerede af denne grund ikke danne grundlag for et færøsk
medlemskab af EFTA. Tilsvarende gælder for Grønland i medfør af § 4 i det
grønlandskefuldmagtslovforslag.
Fuldmagten i lovforslagets § 1 og 2, vil som udgangspunkt kunne finde anvendelse også i
relation til medlemskab af internationale organisationer, jf. lovbemærkningerne under punkt
2.4.3. især afsnit 4. Hvorvidt de betingelser, som opstilles i lovforslaget for anvendelse af
fuldmagten er opfyldt, vil i dette tilfælde, hvor det drejer sig om en særdeles omfattende
international organisation, skulle vurderes nøjere. Såfremt både Færøerne og Grønland
skulle ønske medlemskab af EFTA, følger det af lovforslagets § 1, stk. 2, at fuldmagten skal
udnyttes i forening mellem de to landsstyrer, hvilket forudsætter, at begge landsstyrer er
enige herom.
For god ordens skyld bemærkes, at det selvsagt tilkommer EFTAs medlemsstater at tage
stilling til, om de vil acceptere medlemskab fra Færøerne og/eller Grønland på grundlag af
fuldmagtsloven.”
Jeg kan henholde mig til Udenrigsministeriets udtalelse.
Síðani er sjón gingin fyri søgn:
• Uppáhaldið hjá táverandi løgmanni um, at nú fóru Føroyar at fáa sjálvstøðugan limaskap í
Norðurlandaráðnum, varð prógvað sum ósatt.
• Íslandssáttmálin, sum varð gjørdur áðrenn nýggju lógirnar, mundi verðið vrakaður, tí
hann kundi ikki góðtakast eftir nýggju lógunum. Og eftir drúgva umhugsan gav danski
uttanríkisráðharrin undantaksloyvi at venda aftur til gomlu skipanina til tess, at
íslandssáttmálin kundi verða settur í gildi.
• Danska stjórnin hevur víst á, at føroyingar hava ongan rætt at finnast at til dømis
Irakkrígnum, tí við nýggju lógunum hevur Løgtingið sjálvt samtykt, at Danmark tekur
allar avgerðir í verju- og trygdarmálum vegna Føroyar.
Og annars hava bert pínligar hendingar staðist av hesum nýggju lógum og tí sonevnda
“Fámjinsskjalinum”, ið táverandi løgmaður skrivaði undir saman við lógunum. Eitt nú í
sambandi við at flagga við føroyska Merkinum á Sendistovu Føroya í Íslandi.
Í sambandi við ætlanir landsstýrisins um EFTA-limaskap og nýggjari avtalu við ES er eisini
staðfest, at hesar lógir geva ongar heimildir, men skapa bert forðingar og ørkymlan. Danski
fólkarættarserfrøðingurin, Ole Spiermann, hevur staðfest í einum uppriti um hesar spurningar,
at neyðugt verður at fara út um hesar lógir og donsku tulkingina av teimum, um røkkast skal
nakran veg hjá Føroyum mótvegis samráðingum við EFTA og ES.
Samanumtikið áttu tí at verið vónir um, at flokkarnir á tingi vildu endurskoða sína støðu og í
minsta lagi eftirmeta gongdina.
Tá lógirnar vórðu samtyktar í 2005, noktaði samgongumeirilutin minnilutanum at kalla
útlendskar serfrøðingar inn til nevndarviðgerðina, sum kundu lýst málið.
Søgan hevur endurtikið seg við hesum uppskoti um at seta lógirnar úr gildi aftur. Undir
viðgerðini seinast vildi minnilutin í Uttanlandsnevndini kalla Ole Spiermann, professara,
Bárð Larsen, løgfrøðing, og Halgir Winther Poulsen, løgfrøðing, inn til nevndarviðgerðina.
Hesum noktaði meirilutin í Uttanlandsnevndini fyri.
Sum alternativ vildi minnilutin biðja Ole Spiermann skriva eina stutta meting til nevndina.
Eisini hesum varð sýtt fyri.
Einasti persónur, ið meirilutin vildi kalla inn undir nevndarviðgerðini, var Kaj Leo
Johannesen, løgmann. Hann segði m.a. fyri nevndini, at hann helt talan vera um góðar lógir,
tí vit høvdu yvirtikið fleiri mál eftir teimum. Hann meinti helst við sonevndu
“yvirtøkulógina”, sum ikki var til viðgerðar. Og hann helt eisini, at uttanríkispolitikkur
føroyinga var í góðum hondum, tí fólkatingslimirnir – og serliga sambandsumboðið, sum
samstarvar við stjórnarflokkin í Danmark – røkja tey málini, sum eru viðkomandi fyri
Føroyar.
Vit gera vart við, at talan var um út av lagi vánaliga og ósakliga viðgerð av hesum máli í
Uttanlandsnevndini, og at arbeitt hevur verið beinleiðis ímóti, at málið verður lýst, og at
serfrøðingar verða kallaðir inn í nevndina. Í einum øðrum máli, ið varð viðgjørt um sama
mundið, um at staðfesta ábyrgdina fyri, at grindahvalur er dálkaður, sum samgonguflokkarnir
sjálvir høvdu lagt fram, vóru ikki færri enn 6 innkallingar av serfrøðingum og politikarum –
uttan nakað mótmæli frá minnilutanum. Tí øll mál mugu sjálvsagt viðgerast og lýsast til
fulnar eftir ynskjum nevndarlimanna.
Kortini hevur meirilutin valt at gera sínar egnu tulkingar av einum øðrum uppriti hjá sama
Spiermann til frama fyri at burturvísa málinum. Hetta man vera eindømi í politiskum
kannustoyparíi.
Meirilutin í nevndini kundi fingið eina munandi øðrvísi meting frá tí serfrøðingi, ið nú verður
nýttur sum grundgeving fyri at halda fast um verandi lóggávu, tí sami Ole Spiermann hevur
nevniliga skrivað ítøkiliga løgfrøðisliga meting um uttanríkispolitisku heimildarlógirnar.
Uttanríkispolitiska heimildarlógin hevur sum fyritreyt, at Danmark bara hevur eina rødd
altjóða, og at Føroyar (og Grønland) ikki kunnu gera altjóða avtalur í egnum navni, men
mugu gera hetta eftir fulltrú í navninum á danska ríkinum. Í viðmerkingunum til
heimildarlógina segði danska løgmálaráðið hetta vera bæði orsakað av altjóðarætti og orsakað
av § 19 í donsku ríkisgrundlógini (sí viðmerkingar í løgtingsmáli nr. 96/2004 við uppskoti til
ríkislógartilmæli um at seta í gildi fyri Føroyar "Lov om Færøernes landsstyres indgåelse af
folkeretlige aftaler", lagt fram 29. apríl 2005).
Til partin av sjónarmiðunum hjá danska Løgmálaráðnum um, at grundlógin forðar Føroyum í
at gera altjóða avtalur í egnum navni, sigur Ole Spiermann í greinini "Vore grundlovsstridige
hjemmestyreordninger" í Juristen nr. 1, 2008, s. 12:
"Logisk set er der ikke tale om en sand slutning. Det ville være fuldt foreneligt med ordlyden
af § 19, om Færøerne eller Grønland kunne handle på egne vegne – modsat rigets vegne – i
mellemfolkelige anliggender."
At Føroyar gera altjóða avtalur í egnum navni, metir Spiermann serliga fara at vera í lagi í
mun til grundlógina, har tað snýr seg um "mindre centrale dele af udenrigspolitikken".
Í mun til sjónarmiðið, at altjóðarættur forðar fyri, at Føroyar kunnu gera avtalur í egnum
navni, sigur Spiermann í somu grein s. 12-13:
"Folkeretligt set er Kongeriget Danmark ikke – som ellers antaget af Justitsministeriet – i alle
sammenhænge kun »ét folkeretssubjekt«. Folk og hjemmestyrer er selvstændige
folkeretssubjekter; det samme er enhver fysisk og juridisk person med egne folkeretlige
rettigheder og pligter. Folkeretligt kan et hjemmestyre efter omstændighederne indgå
traktater med fremmede stater i eget navn."
So heimildarlógin forðar fyri, at Føroyar kunnu gera altjóða sáttmálar í egnum navni, uttan at
hetta er neyðugt í mun til grundlógina ella altjóðarætt.
Tann heimild, sum heimildarlógin gevur Føroyum at gera sáttmálar undir heitinum
"Danmarks Rige for så vidt angår Færøerne" er eisini sera avmarkandi. Tað framgongur av §
1, stk. 2, og av § 1, stk. 4, at tær avtalur, ið Føroyar kunnu gera sum "Danmarks Rige for så
vidt angår Færøerne" ikki fevna um avtalur, ið eisini skulu galda fyri ella eru inngingnar av
Danmark fyri Danmark sjálvt, og at Føroyar og Grønland tí kunnu avtala at samráðast saman.
Hetta merkir, at Føroyar eru útilokaðar frá at samráðast og gera avtalur í mun til allar tær
mongu sáttmálaskipanirnar, ið eru millum fleiri lond, sokallaðar multilateralar sáttmálar, har
Danmark ella Grønland eisini eru við. Grundgevingar hjá donskum myndugleikum fyri
hesum vóru soljóðandi í almennu viðmerkingingunum til Lov om Færøernes landsstyres
indgåelse af folkeretlige aftaler:
"For så vidt angår multilaterale aftaler af interesse for Færøerne vil det typisk forholde sig
således, at aftalerne også skal finde anvendelse for Danmark. I sådanne tilfælde vil
fuldmagten ikke kunne finde anvendelse. Dette beror på, at Danmark og Færøerne ikke kan
optræde som særskilte parter i relation til en folkeretlig aftale. Såvel statsretligt som
folkeretligt er Kongeriget Danmark ét folkeretssubjekt. Færøernes interesser varetages i disse
tilfælde fortsat gennem deltagelse i forhandlingernes forberedelse og i rigets
forhandlingsdelegation, hvor der er særlige færøske interesser på spil."
Til henda partin um, at Føroyar ikki kunnu luttaka í millumtjóða sáttmálum millum fleiri, har
eisini Danmark ella Grønland eru við, sigur fólkarættarløgfrøðingurin í somu grein s. 13: "Et
andet udtryk af fuldmagtskonstruktionen er regeringens antagelse om, at fuldmagten alene
kan anvendes, når ikke samtidig regeringen eller det andet landsstyre optræder som
fuldmægtige. Også det er en grad af formalisme, der går ud over det forfatningsretlige. Der er
enighed om, at regeringen, det færøske landsstyre og det grønlandske landsstyre for de
respektive territorier kan indgå bilaterale traktater om samme emne med den samme
fremmede stat. At helt det samme ikke kan ske inden for samme instrument – en multilateral
traktat – kan dårligt stå til troende."
Samanumtikið kann sigast, at fremsti danski løgfrøðingurin innan altjóðarætt, Ole Spiermann,
heldur, at uttanríkispolitiska heimildarlógin óneyðuga avmarkar Føroyar við tað, at Føroyar
ikki kunnu gera avtalur í egnum navni. Hartil metir Spiermann heldur ikki, at avmarkingin,
sum heimildarlógin ger við at útiloka Føroyar frá sáttmálum, har Danmark ella Grønland eru
við, er neyðug í mun til altjóðarætt.
Tjóðveldi mælir sostatt Løgtinginum til at samtykkja uppskotið um at seta úr gildi
avmarkandi lógirnar.
Á Løgtingi, 22. februar 2012
Høgni Hoydal Bjørt Samuelsen Kristina Háfoss
Gunvør Balle Páll á Reynatúgvu Sirið Stenberg


text:
Blaðmaðurin roynir at krógva tað niðast í greinini. Og í mansjetttekstinum endurgevur hann bara tað sum bispur sigur talar ímóti at broyta antidiskriminatiónsparagrafina.
Í Sosialin í gjár er samrøða við Hans Jacob Joensen, bisp, um happing av samkyndum í Føroyum og eina møguliga broyting av antidiskriminatiónsparagrafini. Bispur vil helst ikki nevna fleiri bólkar í paragrafini, men sigur eisini,
Um tað (verja samkynd ímóti happing, fe) ikki kann gerast á annan hátt, so kundu vit helst skoytt »kynsligur samleiki« uppí lógina.
Góðu tingmenn, tað er upp til tykkum at meta, um tað er neyðugt at broyta antidiskriminatiónsparagrafina. Men tað er í øllum førum greitt, at Føroya bispur, burtursæð frá nøkrum praktiskum lógartekniskum argumentum, sum ikki er hansara fakøki, einki hevur ímóti at kynsligur samleiki er við í paragrafini.
So eingin orsøk at óttast Guds dóm (tað er fakøki bisp) – einans veljarans, men har vil eg mæla tykkum til at lurta eftir Hergeiri Nielsen!
Vinarliga Flóvin Eidesgaard, Vanløse


text:
Pia Kjærsgaard
Pia Merete Kjærsgaard (f. 23. februar 1947 í Keypmannahavn)[1] er ein danskur politikari. Hon stovnaði flokkin Dansk Folkeparti í 1995 saman við Kristian Thulesen Dahl, Ole Donner og Poul Nødgaard og hevur verið forkvinna í flokkinum í 17 ár (1995-2012) og hevur umboða flokkin á Fólkatinginum øll árini. Áðrenn hon stovnaði Dansk Folkeparti, var hon limur í Fremskridtspartiet, og hon sat á Fólkatinginum umboðandi Fremskridtspartiet tíðarskeiðið 1984-1995.Fyrstu ferð hon tók sæti á Fólkatingið var í 1984, tá hon tók sæti sum eykavald fyri Mogens Glistrup, sum fekk fongsulsdóm, og tí noyddist frá. Innanhýsis stríð í Fremskridtspartiet førdi til, at Pia Kjærsgaard fór úr flokkinum og saman við øðrum stovnaði nýggja flokkin Dansk Folkeparti, sum førdi ein høgravendan politikk og sum ynskti at stramma upp á útlendinga økinum. Kjærsgaard leggur frá sær sum forkvinna fyri Dansk Folkeparti í 2012, og hon peikar upp á Kristian Thulesen Dahl sum avloysara sín. 11. august 2012 kunnaði hon tingbólkin um avgerðina, sum bert fá hava vitað um hesar sjey mánaðirnar, meðan hetta hevur verið planlagt.


text:
Bókarverkið Havið eftir Boga Hansen, havfrøðing, snýr seg um heimshøvini, men fyrst og fremst um tær føroysku havleiðirnar og nemur við samanhang millum hav, lív og dálking. Á Føroyum, her sum vit øll eru so nær knýtt at sjónum og liva av sjónum – í framtíðini kanska eisini av tí, sum er undir sjónum – átti ein sovorðin bók at havt almennan áhuga. Innihaldið í bókini er hóskandi til undirvísing, eitt nú í miðnámsskúlum og hægri skúlum, men bókin er soleiðis skrivað, at eisini aðrir skúlar, t.d. framhaldsdeild fólkaskúlans og fólkaskúlalærarar, kunnu brúka burtur úr bókini til undirvísingina ella sum stuðul í undirvísingini.
Bókin er í trimum pørtum, ið eru ætlaðir av vera ein samanhangandi heild, tó at hvør parturin kann væl vera lisin fyri seg. Fyrsti partur er almennur um hav og sjógv yvirhøvur, um heimshøvini, um ljós og ljóð, aldur, streym, sjóvarblanding og um sjóvarfallið og rákið í heimshøvunum. Annar partur í bókini viðger tær føroysku havleiðirnar, bæði innari og ytri, botnviðurskifti og streymar, tey ymisku sjósløgini norðanfyri, eystanfyri, vestanfyri og tað sermerkta við Hetlands- og Bankarennuni sunnanfyri, rák, lív og sjóvarhiti og broytingar eftir árstíðum og eftir áramáli. Eisini teir føroysku firðirnir vera viðgjørdir rættiliga gjølla, eitt nú lagbýti og rák í firðum, teir føroysku gáttarfirðirnir og súrevnistrotið, sum har kann vera. Triði partur nemur við vistfrøðiligar spurningar, so sum fortreytir fyri gróðri í sjónum alment, um samanhang millum sjóvarblanding og gróður, um gróðurin í sjónum undir Føroyum serstakliga og um toskagýtingina á føroyskum havleiðum í tí sambandinum. Viðgjørd verða ymisk sløg av havdálkan og eitrandi evnum, hvussu tey eitrandi evnini flytast í sjónum, og hvussu støðan er viðvíkjandi havdálkan á okkara leiðum. At enda viðger høvundurin veðurlagsbroytingarnar í farnari tíð, viðger sambandið millum veðurlag og hav, jørðina sum vakstrarhús og menniskjaskaptar veðurlagsbroytingar. Sjálvur hevur høvundurin brúkt partar í bókini í egnari undirvísing. Á bókini er ein hópur av frágreiðandi grafiskum myndum, ið høvundurin hevur gjørt, og sum gera bókina nógv lætttari at lesa. Eisini er bókin prýdd við fotomyndum av dýrum og plantum, ið høvundurin sjálvur hevur tikið, og sum sýna fagurleikan og margbroytni í sjónum við havsins botn. Aftast í bókini er eitt yvirlit við hentum leitorðum.
Veðurlagið á jørðini er farið at broytast. Jørðin er hitnað, og vit vita nú við stórari vissu, at tað er av ma...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...


text:
Eg havi onga óvissu skapt um tunlarnar norður um fjall
Í greinini “Aftur óvissa um tunlarnar Norður um Fjall” á in.fo í dag stendur m.a., at undirritaða “reisti eisini spurningin um at broyta linjuføringina og gera tann syðra tunnilin úr Gerðarbøi í Klaksvík, so at tunnilsmunnin er stutt frá har, undirsjóvartunnilin kemur upp. Verður tunnilin lagdur har, slepst undan at koyra ígjøgnum Klaksvík, so at koyrt verður at kalla beint úr undirsjóvartunlinum í ein tunnil til Árnafjarðar, og so víðari til Norðdepils.”
Hetta er ikki rætt. Eg havi ikki reist spurningin um at broyta nakra linjuføring. Tann spurningin kjakast fólk dúgliga um norðanfyri, og eg helt, eg skuldi viðmerkja hetta.
Tað, eg førdi fram, var, at eg haldi fokus í málinum sjálvum, at tað snýr seg um tunlarnar, sum tað allarfyrsta og tað primera í hesum, og at tað eru tunlarnir, sum skulu fremjast. Uppi í málinum er linjuføringin: skulu vit halda okkum til verandi linjuføring og sum liggur tøk á LV, ella skulu vit undir eina nýggja linjuføring.
Tað skulu vit brúka tíðina til at fáa eina niðurstøðu um. Og tá kann andstøðan taka útrættu hondina til eitt skilagott projekt!
Hetta hevur onki við at skapa nakra óvissu um nakað sum helst.
Eg havi ikki læst meg fasta í nakra loysn, men tað skjótara og bíligara er at brúka verandi ætlan, og tað hevur eisini verið ynski í Klaksvik um tað. Hesa loysn líkar mær væl.
Eg legði afturat í kjakinum, at tað annað í hesum máli er byrgingin um Haraldssund. Hon hevur frá fyrr av verið knýtt at hesi verkætlan. At samstundis ella í sambandi við tunnilsgerðina, so skal byrgingin gerast liðug.
Tað er jú ikki nøktandi, at ein verkætlan er sloppin at liggja óliðug í 32 ár, tað haldi eg vera bæði synd og skomm, og eg lovaði, at eg fari at gera mítt til, at hetta kann fremjast alt í einum, tí tað er heilt vís bæði bíligari og praktiskari viðvikjandi amboðum, útgerð og helst eisini tilfari.
Tað skal ongin ivi vera um, at tann dag, hvalbiartunnilin er boraður, tá skulu vit vera til reiðar at bora norður um fjall – onki skal tá vera til hindurs fyri tí.


text:
GudloysiCast S02E01
Nýggjur partur av GudloysiCast!
Abonnera til GudloysiCast gjøgnum okkara RSS feed ella fá Email fráboðanir tá nýggir partar koma út. Ella… iTunes!
Partur S02E01, 14. juni 2014
Download link
Audio clip: Adobe Flash Player (version 9 or above) is required to play this audio clip. Download the latest version here. You also need to have JavaScript enabled in your browser.
Vertur er Ása Johannesen, og evnið er útmelding úr Fólkakirkjuni. Upptikið 14. juni 2014
Við í sendingini eru Heini Reinert, Sigrið Guðjónsson og Jógvan Jákupßon, sum eisini er miksipultur.
Tónleikurin í byrjanini og endanum er lagið Hancock hjá Jahzzar (Creative Commons, Attribution-ShareAlike 3.0 International License).


text:
0-0 og fáir møguleikar á Skála
(Dystarfrásøgn) KÍ var leikliga klárt betra liðið á Skála, men tað knípti við at skapa stórar mál møguleikar og útfrá mál møguleikum var tað kanska ikki heilt av leið, at tað endaði 0-0.
KÍ byrjaði við sama liði sum seinast, meðan Ahmed Mujdragic var klárur at byrja inni hjá Skála. Líkindini vóru góð og sera stór áskoðarafjøld var komin saman til dagsins dyst.
Mikkjal burturvístur
Stóra yvirskriftin í fyrra hálvleiki var, at KÍ venjarin Mikkjal K. Thomassen um miðjan fyrra hálvleik bleiv burturvístur fyri okkurt, sum hann hevur sagt á tekniska økinum. Seinasta korterið í fyrra hálvleiki lá KÍ fleiri ferðir framvið, men uttan at Skála málverjin Karsten Hansen nakrantíð skuldi hava nakra stjórbjarging. Tvær ferðir róptu teir bláu eftir brotssparki, men tað fingu teir ikki.
Stongin forðaði KÍ
Í seinna hálvleiki legði KÍ til tíðir stórt trýst á Skála, men verjuparturin hjá Skála stóð væl ímóti, og KÍ hevði sera trupult við at umseta yvirvágina til stórar mál møguleikar, tí Skála liðið var væl skipað og stríddist eins og KÍ liðið sera væl. Skála gjørdi nøkur persónlig mistøk móti HB seinast og spældi helst av tí sama ikki við eins stórum váða í dag, tí var nakað ivamál, so blivu bóltarnir sparkaðir langt. Móti endanum fekk KÍ stóran mál møguleika, tá Páll A. Klettskarð skeyt á stongina eftir eitt heldur tilvildarligt álop. Skala hevði ongan stóran mál møguleika í dystinum.
Skála steðgaði KÍ
Skála gjørdist sostatt fyrsta liðið, sum steðgaði KÍ í ár og tað merktist á heimaáskoðarunum og heimaliðnum, at hetta var eitt gott stig at fáa. At KÍ fór at fáa tað trupult á Skála var ikki so óvæntað, tí hetta er eitt pláss, har KÍ altíð hevur tað sera trupult. Í 2014 tapti KÍ á Skála og bæði í 2016 og 2017 avgjørdi KÍ dystirnar á Skála í yvirtíðini.


text:
15. februar í 2015 vóru 18 feløg limir í Fótbóltssambandi Føroya.
Elsta felagið er TB av Tvøroyri, sum er stovnað 13. mai í 1892.
Yngsta felag er EB/Streymur. Síðani januar 1993 spældi felagið sum felagslið millum EB (Eiðis Bóltfelag) og Bóltfelagið Streymur (Norðstreymoyar Boltfelag, Streymur). Í 2011 vóru EB og Bóltfelagið Streymur niðurløgd, og nýtt felag sett á stovn, sum í dag eitur EB/Streymur.
Fótbóltssamband Føroya varð stovnað 13. januar 1979. Men fyrsta FM-kapping í fótbólti varð spæld í 1942.
Fótbóltssamband Føroya
Gundadalur, Postrúm 3028, FO-110 Tórshavn
Telefon: 351979 Telefax: 319079
T-post: fsf@football.fo
Skrivstovan er opin:
mánadag til fríggjadag frá kl. 09:00 - 16:00
ÍSF - Ítróttarsamband Føroya
ONF - Olympiska Nevnd Føroya
UEFA - Union des Associations Européennes de Football
FIFA - Féderation Internationale de Football Association


text:
Bingjupláss
11. Sep 2013
Av tí at bingjurnar eru fullar og IRF ikki tømir tær fyrr enn í morgin, verður bingjuplássið stongt í dag 11.09.13. Vit vilja heita á...
les meir
Ráðleggingardagur
02. Sep 2013
Vegna ráðleggingardag verður Barnahúsið Imba stongt 25.10.2013 ...
les meir
Brævatkvøður til kommunu- og regionalval í Danmark 19. nov. 2013
30. Aug 2013
Sagt verður frá, at veljarar, sum hava atkvøðurætt til omanfyri nevnda val, kunnu greiða brævatkvøðu á kommunuskrivstovuni í avgreiðslutíðini. ...
les meir
Fyri ung millum 14 og 17 ár
19. Aug 2013
Norðurlendski Mentanargrunnurin tekur ímóti umsóknum frá ungum millum 14-17 ár til mentanarfestivalin “Nordisk Ljus 2014”.Sí heimasíðuna http://www.nordiskkulturfond.org/content/delta-i-nordiskt-ljus-2014 ...
les meir
Viðv. ull
12. Aug 2013
Mint verður á, at tað slepst av við ull ymsastaðni í landinum - m.a. í Klaksvík. Sí hetta leinkið ...
les meir
Kunngerð um broyting av byggisamtyktini
26. Jun 2013
Broytingaruppskot til uppskot um byggisamtykt liggur her. ...
les meir
Hjartastartari
05. Jun 2013
Kommunan hevur keypt ein hjartastartara. Hann hevur fast pláss í Skúlanum á Fossánesi - í tí stóru gongini. ...
les meir
Ung í arbeiði 2013
03. Jun 2013
Hvannasunds kommuna fer aftur í summar at skipa fyri ung í arbeiði.Arbeiðið er ætlað ungum ímillum 14 og 18 ár, og verður í...


text:
Mikukvøldið og restina av vikuni eru móðurmálsdagar í matstovuni Ræst, har høvuðskokkurin Kári Kristiansen úr Kollafirði borðreiðir við forkunnugum føroyskum mati, sum á sjáldsama hepnan hátt er paraður við øli, brúsandi natúrvíni og sjerri.
Matstovn Ræst er í Nýggjustovu í Gongini í Havn, sum er barnaheimið hjá Hammershaimb. Hann skapti føroyska skriftmálið, og føðingardagur hansara er leygardagin 25. mars. Um tvey ár, hin 25. mars í 2019, eru 200 ár síðan Hammershamib varð borin í heim.
Sjálvur móðurmálsdagurin verður í ár hildin í Løkshøll í Runavík leygardagin. Tá verða fyrilestrar um yrkismál, og ein Móðurmálsvirðisløn verður handað fyri ítøkilig avrik í sambandi við livandi yrkismál á fleiri pallum.
Her er fyrsta borðreiðing, sum er turrur fiskur og smør til høgru. Afturvið ber til at lesa úr forvitnisliga arkinum um matorð. - Móðurmál okkara er serstakliga áhugavert, tá tað snýr seg um orðaval, sum hevur við mat at gera. Vit hava so mong orð, sum lýsa matin á ymsan hátt, um hann er ræstur, turrur, visnaður ella hagreiddur á annan hátt. Tað eru slík orð, sum Jonhard Mikkelsen á Sprotanum hevur funnið fram, og sum vit fara at ”borðreiða” við hesi kvøldini, sigur Johannes Jensen, sum er sjóri í Gist & Vist, ið rekur Matstovuna Ræst.
Onnur servering er blóðkaka við tálg og stilton osti. Omaná er ræstur fiskur og súltað hvonn. Eg siti til borðs saman við skúlafelaganum Martin og starvsfelaganum Pól. Við næsta borð sita Kemm og Olivia, og Jann og Hanna. Umframt stuttligar søgur úr Havn, kunnu tey siga okkum frá um sjáldsama væl samansettu rættirnar, tí tey eru komin longur í skránni.
Nú kemur triði borðiskur, sum er skerpikjøt, sperðil og drýlur, við tara og bóghveitikjarnum í eggjakremi at smyrja á drýlin. Afturvið er ein myrk belgisk Westmalle. Eg sendi Luther ein 500 ára gamlan tanka.
Mest sjáldsami rættur er hin fjórði. Tá eg í áðni fekk annan rættin, blóðkakuna, undir góman, hugsaði eg, at her hevði riggað væl við reyðum berum omaná, antin jarðberum ella hindberum. Nú komu tey, hindberini. Turkaði omaná turrar grindabitar, spikstrimlar og kovaost, við eplamorli. Hetta er so sjáldsamt, at eg ivist í, hvar eg skal byrja. Samansetingin er hvørki meir ella minni enn second to none.
Fimti borðiskur er høvuðsrætturin, ið verður borin inn á borðið í einum fati við einum lítlum dálki í part. Tað er ræst kjøt og kálrót, við ræstari kálrótasúpan, sum antin kann stroyast yvir kjøtið, ella drekkast av steypinum. Ein uppliving av teim sjáldsama góðu. Og tá havi eg ikki nevnt reyða vínið úr grenache og syrah drúvum frá Languedoc við heitinum Le Temps Fait Tout. Himmalskt í Gongini, har tíðin stendur still í hesi løtu!
Nú lækkar mót endanum og ein mazerinkaka kemur inn á borðið við súreplagreyti, kammillu og brúsandi natúrvíni.
Sjeynda og seinasta servering í kvøld er kaffi avec við vaflum og løttum hvannróma. Eg velji calvados.
Hvørt av teim fýra kvøldunum fer eitt fólk at siga nøkur orð í sambandi við móðurmálsdagin. Mikukvøldið var tað eg sjálvur, hóskvøldið er tað Bergljót av Skarði, fríggjakvøldið er tað Zakaris Svabo Hansen og leygarkvøldið er tað Johnhard Mikkelsen, ið sigur nøkur orð meðan etið verður. Byrjað verður hvørt kvøld klokkan 19.
V. U. Hammershaimb (1819-1909) vaks upp í Nýggjustovu, og hann átti hesi húsini til 1892, tá sonurin Hjalmar Hammarshaimb fekk tey. Jens Christian Svabo (1746-1824), sum longu í 1700 talinum skrivaði føroyskt, hevur eisini búð í Nýggjustovu hjá systir síni, Armgard Mariu, fødd Svabo, sum var omma V. U. Hammershaimbs.
Her er mítt íkast í kvøld, mikukvøldið 22. mars:
Orð fyri Móðurmálsdagin
Shakespeare sigst at hava sagt “Words, words, words!”
Vissari er, at brøðurnir Gibb, The Bee Gees, hava sagt “Words, words are all I have!”
Tað er skjalfest, tí tað er á plátu.
Og Elvis hevur tikið tað uppaftur á plátu í Vegas, “Words, words are all I have”.
Men Elvis has left the building, Shakespeare eisini.
Orð eru ikki bara røst orð. Tey hava eisini eina íbygda kraft. Sum ein bótarurt, ið vit kunnu rulla millum fingrarnar og forloysa. Ein kraft, ið fyllir rúmið.
Sum tá eg í 1993 var í Venesuela og skuldi koyra í taxa til eitt hotell.
Órakaði sjaførurin skilti einki. Veit ikki um tað var tí at tað var myrkt, at hann einki legði fyri dagin. Hann lat meg ikki vita, um hann dugdi nakað yvirhøvur. Ikki eingang at sita upp og niður við eitt ratt í einum útrangsjeraðum gulum Cadillac úr New York.
- Islas Feroe, hvesti hann út millum tannsteytaran, sveittandi í brúnari t-shirt.
Eg hevði stungið eina spanska ferðabrosjúru frá Ferðaráðnum upp á meg, og peiki á eitt Evropakort, og sameini við fingrunum Grønland, Føroyar og Danmark.
Tá rennir hann bíligu RayBan brillurnar upp á ennið, vendir sær við og strálar sum ein smádrongur: - Schmeichel!
Traðkar á spitaran og koyrir okkum akkurát har vit skulu, men sum vit í áðni ikki gjørdu okkum hugsing um, at vit á nakran hátt sluppu í hesum bili.
Ikki dugi eg spanskt, men úr tímunum hjá Timmermann í 70’unum dugdi eg so mikið av latíni, at tað ikki stóð á at hava eina fína samrøðu við sjaførin í Venesuela. Hann gekk bráddliga langt at skilja meg, og eg hann. Takkað verið Schmeichel.
Makt er í orðum. Men bara tá tey eru samtykkjandi og krøkja í okkurt. Tá taka vit tey til okkara, har vit standa. Annars nytta tey einki og eru í mesta lagi Ó-orð undir gómanum.
Í 70’unum, tá vit eisini høvdu Zakaris Wang í samfelagsfaki, vórðu vit send á eina missión at vita, hvar vit hoyrdu danskt í tórshavnska gerandisbílætinum. Tað var hjá slaktaranum í nýbygda FK í Hoyvík, grønthandalaranum eisini – SMS var enn ikki blivi til – og hjá Lyngsø, og inni á Hafnia, har kokkur og tænari ikki tosaðu føroyskt. Danski Lykkegren koyrdi eisini í gøtunum í einum reyðum NSU og læt handilsfólk royna úrvaldar vørur.
- Tænastuvinnan, tað er hon, sum enn ikki er komin til okkara, segði Zakaris, og fór uppi í Hoydølum í sosiologiina at definera arbeiðara- og samfelagssatættir og vinnuvegir.
- Tað liggur ikki til okkum víkingar at leggja okkum skerfløt og veita tænastur fyri øðrum, tí er tann bransjan enn so lítil her, var niðurstøðan í Havn í 70’unum.
Um sama mundi fór Lærarafelagið at definera fak í skúlanum eftir einum fakfelagsleisti.
Tað skuldi loysa seg at verða lærari.
Og tað fak, sum loysti seg best, var heimkunnleiki. Eisini kallað køksarbeiði.
Tað skuldi aldri verða meiri enn hálvt tal inn í stovuni, tað vil siga 12 næmingar av teim 24, sum vóru í vanliga flokkinum; lærarin skuldi fáa løn fyri at fyrireika, fyri at keypa inn og fyri at rudda. Tí vóru hesir tímar teir dýrastu í fólkaskúlanum, og sjálvandi mest motiverandi hjá læraranum, sum vildi hava eitt lítið tímatal og tó hava fulla løn og eftirløn alt lívið.
Og so spola vit fram til dagin í dag, og eg spyrji nútíðar stjørnuvinnaran, Poul Andrias, um tað var heimkunnleiki, sum fekk hann á gastronomisku vinnaraleiðina.
- Ha? sigur hann av taxasetrinum úr Stockholm til Arlanda, har hann júst hevur vunnið Føroya fyrstu Michelinstjørnu, ja eg hevði næstan sagt Móðurmálsstjørnu.
- Ha? Spyr hann aftur. Nei, tað var ikki skúlin, ið fekk meg á hesa leið. Tað var einki annað enn tilvild, sigur hann, og fer at telja eftir og nevnir allar teir tættir, sum skapa samanhangskraft í samfelagnum, her beint hjá okkum. Men skúlin var tað ikki.
Og tó eru tað orð, orð at seta orð á við, tá vit orða smakk og borðreiðing okkara millum. Skúlaorð.
Tí TAÐ er móðurmálið, at eiga orð, sum megna at krøkja í gerandisdagin, og sjálvsagt mynda okkara avrik.
Sum tá Mortan í Hamrabyrgi fór at ummæla vín á eini heilari opnu í Dimmu og seinni í Sosialinum. Tá setti eg mær fyri at keypa tað vínið, ið hann gav besta skoðsmál. Men tað var altíð útselt, so marknaðareffektin var longu har tá. Men onkuntíð lukkaðist, og eg kundi staðfesta, at samband var millum vælvaldu og í flestu førum nýskaptu orðini hjá Mortani og opnaðu vínfløskuna, dýr ella bílig, italsk ella ikki.
At seta orð á mat og smakk er í okkara tíð blivið eitt krossfelt av teim mest spennandi.
Fyrsta føroyska kókibókin kom fyri 110 árum síðani, “Matreglur fyri hvørt hús”, og seinni komu bøkur, ið vendu sær til skipskokkin, “Matgerð umborð” í 1939 eftir J.P. Poulsen, vanliga nevndur Palle Bager.
Óendaliga nógvar kókibøkur eru síðan komnar á móðurmálinum, og hava hildið lív í forløgum og verkætlanum hjá skúlaflokkum, tí einki í øllum universella bókaheiminum selur so nógv sum kókibøkur, sum eru gjørdar og hugsaðar á móðurmálinum.
Vil bara nevna eina kókibók, avgjørt ikki fyri grafikkin, sum er forferdiligur. Tað er “Matur og matgerð” sum Óluva Skaale og Marius Johannesen stóðu fyri í 1974, og er prentað uppaftur í so nógvum uppløgum, at hon helst er Føroya fremsta kókibók.
Hon varð støðið, tá fyrstu føroysku sjónvarpssendingar um mat vórðu gjørdar í einum køki í Havn í 1987-1991, nakað av handahógvi merktar.
Og í 2013 kom fyrsta gjøgnumproduseraða føroyska matsending, ”Spískamarið”, sum savnaði tjóðina við egnum rávørum og spesialitetum úr ymsum bygdum.
So fara vit eitt stig víðari og kunnu síggja eitt filmiskt avrik, “Fisk & Skips”, har sami vertur, Gutti, er úti í heimi og fylgir føroyskum saltfiski og føroyskum laksi, so vit, sum sita heima, kunnu verða inspirerað og fáa tokka til hesar vørur, sum ikki bara vit, men eisini kosmopolittar vilja leggja á tunguna og fáa góman at opna seg fyri.
Tungan og gómin. Men eisini ORÐIÐ og tíðarleysa søgnin.
Nýggjasta er, at Gudmund Helmsdal við støði í spaghetti-westerns ger eina mytologiska sjónvarpsrøð úr miðøld og nútíð, har bara ein hevur dirvið at fara í hernað móti kúgandi valdsharranum - Brandur í Kirkjubø. Í krígnum brúkar hann køkslist í sjónvarpsrøðini “Enter the Kitchen”!
Ganga tey í felag, tungan, gómin og tíðarleysa orðið er alt gott.
Takk fyri høvið og góðan Móðurmálsdag í Nýggjustovu hjá Hammershaimb!


text:
Sp/F Weldit søkir eftir ágrýtnum og fyrikomandi rørsmiði og maskinsmiðið at byrja beinanvegin.
Førleikar :
Vit ynskja, at tú ert útlærdur rørsmiður ella maskinsmiður og hevur koyrikort .
Setanarviðurskifti :
Starvið er fulltíðarstarv at byrja skjótast gjørligt. Løn eftir avtalu.
Meira at vita :
Hevur hetta fanga tín áhuga, og ynskir tú at vita meira um starvi, ert tú vælkomin at venda tær til Poul Anker Zachariassen á tlf. 292901
Umsøkn :
Umsøkn saman við upplýsingum um útbúgving og evt royndum skulu sendast til weldit@weldit.fo


text:
Ari av Rana
08.02.2018 - 18:40
Ein amerikansk kvinna er komin í eina heldur óhepna støðu. Kvinnan vann 3,4 milliardir krónur, tá hon fekk jackpot í Powerball-eydnuspælinum, men hon torir ikki at taka ímóti stóra vinninginum.
Kvinnan, sum er úr New Hampshire í USA, fekk seks røtt vinnaratøl í Powerball-eydnuspælinum 6. januar, men fyri at fáa atgongd til tær 3,4 milliardir krónurnar, skal hon standa alment fram. Hetta noktar kvinnan fyri, og tí kann hon ikki fáa vinningin.
Lógin í New Hampshire sigur, at navnið, býur og upphædd á vinninginum hjá vinnaranum, skal verða alment. Men kvinnan vil ikki, at fólk í nærumhvørvinum skulu vita, at tað er hon, sum vann áttanda størsta peningavinningin í søguni hjá USA.
Fyrr er komið fyri, at vinnarar av so stórum peninganøgdum í USA, eru dripnir stutt eftir at vinningurin er heintaður.
Fyri tveimum árum síðani bleiv ein maður í Georgia, sum vann 2,6 milliónir krónur, dripin av tjóvum, meðan ein annar, sum vann 6 milliónir í 2012, varð dripin við gifti. Hóast hetta, er bert 6 statir í USA, har ein vinnari kann verða dulnevndur, skrivar TV2.
Í New Hampshire er gjørligt at geva upplýsingarnar hjá einum øðrum, sum so kann heinta vinningin fyri seg, men hetta visti kvinnan ikki, tá hon gav sínar upplýsingar. Og nú kann hon ikki broyta í teimum, tí at so verður lottoseðilin ógildur.
Fyri hvønn dag kvinnan ikki heintar vinningin, verða 300.000 krónur tiknar av vinninginum. Inntil víðari hevur hon mist 9,6 milliónir krónur.


text:
7. september 2014
Jonita og Flykra vunnu FM
Árliga heystkappríðingin hjá Føroya Ríðingarfelag var leygardagin. Hendan kappingin er seinasta kappríðingin á árinum og samstundis dagurin har seinastu FM vinnaranir vera funnir.
Í ár var serliga spenningur í Tvíspor ung, har Brá við Ragnheiður Ólafsdóttir á baki undan leygardegnum var á odda við minst møguligum muni, frammanfyri Sinu og Pegasus.
Hesi trý dystaðust eisini hvør móti øðrum leygardagin. Brá vann tó greitt og lat ongan iva vera um, at hon hevði uppinborið FM heitið, Brá og Ragnheiður fingu eisini bestu tíð av øllum á breytini hendan dagin.
Tvíspor fyrsta flokk vann Vør við Fríðbjarta Reinert á baki, hetta var tó akkurát ikki nóg gott til at vinna FM. Føroyameistaraheitið fór hesuferð vestur í Vágoynna, tað gjørdist ryssan Flykra við ungu Jonitu á Plógv á baki í vunnu FM.
Hini ið vunnu FM vóru í Skeið Gylling við Regin Johannesen og Trav Máni við Knút Lútzen á baki. Hesi vunnu eisini á Heystkappríðingini.
Øll úrslit frá kappingini kunna síggjast á hesari leinkju:
Lagt út av Brandur í Dali 0 viðmerkingar
Abonner på: Indlæg (Atom)


text:
Región Høvuðsstaðurin
Región Høvuðsstaðurin (á donskum: Region Hovedstaden) er við sínum 1,7 mió. íbúgvunum tann fólkaríkasta av teimum fimm regiónunum í Danmark.
Regiónin er ein samanlegging av teimum gomlu amtunum Keypmannahavnar og Frederiksborg amtum, Keypmannahavnar og Frederiksberg kommunum og Bornholms Regiónskommunu og hevur harumframt yvirtikið uppgávurnar hjá Hovedstadens Sygehusfællesskab. Regiónin hevur miðfyrisiting í Hillerød. Regiónin hevur umleið 36 000 starvsfólk (gjørt upp í fulltíðarstørv) og hevði í 2013 eitt samlað búskett á 34,2 mia. kr.
Región Høvuðsstaðurin verður stýrt av einum regiónsráði, sum fyrstu ferð varð valt hin 15. november 2005. Uppgávurnar hjá regiónini eru fyrst og fremst innan heilsu og sjúkrahús, íroknað heilsutrygging. Regiónin hevur størsta sjúkrahúsverkið í Danmark við 11 sjúkrahúsum, íroknað Region Hovedstadens Psykiatri. Útreiðslurnar til heilsuøkið eru umleið 90 % av samlaðu útreiðslunum hjá regiónini.
Statsligar uppgávur í Región Høvuðsstaðnum hoyra undir Statsforvaltningen Hovedstaden.
Regiónsráðið[rætta | rætta wikitekst]
Regiónsráðið sær soleiðis út tíðarskeiðið 2014-17:
- Socialdemokraterne – 13 limir
- Socialistisk Folkeparti – 2 limir
- Venstre – 8 limir
- Konservative – 5 limir
- Dansk Folkeparti – 4 limir
- Det Radikale Venstre – 3 limir
- Eindarlistin – 5 limir
- Liberal Alliance – 1 lim
Sophie Hæstorp Andersen (Socialdemokraterne) er regiónsráðsformaður.
Kommunur í regiónini[rætta | rætta wikitekst]
Tað eru 29 kommunur í Región Høvuðsstaðnum:
Keldur[rætta | rætta wikitekst]
- ↑ FOLK1: Fólkatalið 1. oktober dátugrunnur frá Danmarks Statistik (Danskt)


text:
Navn:
Jógvan Zachariassen
Stutt lýsing um Jógvan:
Jógvan Zachariassen er útbúgvin tónleikari og doktari í gudfrøði. Hann er samkomuleiðari í Lívdini í Hoyvík, fagottleikari í Føroya Symfoniorkestri og ferðast sum fyrilestrahaldari bæði í Føroyum og uttanlands. Hann er giftur Unn og saman arbeiða tey nógv við undirvísing og ráðgeving fyri pør. Tey eiga trý vaksin børn.
Annað:
Jógvan hevur bloggin www.jogvanz.org/
Ofta verður sagt, at parlagið hevur trý stig. Fyrsta stigið er, BRÚÐARFERÐIN. Hetta er tíðin, tá ið alt er so gott og vónríkt. Vit eru forelskaði og síggja tað jaliga, hava góð ynskir og stórar dreymar hvørt fyri øðrum. Men munur er á forelskilsi og kærleika. Kærleiki og forelskilsi kunnu ikki skiljast sundur sum tveir ymiskir lutir í lívinum, men kortini er munur á teimum. Forelskilsið sær bara tað jaliga. Kærleikin tolir at síggja veikleikar. Forelskilsið hevur órealistiskar væntanir. Kærleikin góðtekur veruleikan. Forelskilsið hevur stórar dreymar. Kærleikin ger dreymar til veruleika. Forelskilsið letur kenslurnar stýra viljanum. Kærleikin letur kenslurnar og viljan ganga hond í hond.
Fólk kunnu siga, at tá ið forelskilsið hvørvur, verður alt keðiligt. Men tað verður bert keðiligt, um kærleikin hvørvur saman við forelskilsinum. Lokaldoyvandi forelskilsiskenslan fer við tíðini, men um kærleikin samstundis økist, so verður parlagið sterkari, og forelskilsið verður eisini verandi – bert ikki doyvandi longur.
Eingin sleppur undan at verða særdur, og øll læra á sín egna hátt at liva við tí. Hetta kemur til sjóndar, tá ið vit royna at fjala okkum, í staðin fyri at siga okkara hugsan, tá ið vit verja okkum í staðin fyri at vera opin, tá ið vit samtykkja, í staðin fyri at vera ósamd, og tá ið vit leypa á, í staðin fyri at halda aftur. Veruleikin er tann, at vit bert kunnu sleppa gamlari pínu og sorg, um vit gera frið við fortíð okkara. Eru vit enn bundin at gomlum óvanum og sárum í tilveruni, sum koma frá eini truplari fortíð, verða ósemjur í parlagum sera truplar. Tað krevur hart arbeiði, og tað eru ikki nøkur løtt stig til eitt fullkomið lív, tí sum við øllum, ið er livandi, so krevur tað tíð, trivnað og umsorgan.
Men triðja stigið í parlagnum er HALGAN. Her ásanna bæði, at sjálvt um hjúnafelagi okkara ikki er fullkomin, so halgar ein seg til at elska og æra hann/hana alt lívið. Vit góðtaka, at vit eru ymisk. Vit stuðla hvørt øðrum. Vit læra sterku síðurnar hjá hvør øðrum at kenna. Hjálpa hvør øðrum við veiku síðunum. Vit eru viðurkennandi, góðtakandi og vilja fáa greiðu á, hvat er best fyri parlagið.
Halgan krevur dirvi. Tað krevur dirvi at seta orð á tað, sum vit mugu verða loyst frá, og at umfevna tað góða, vakra og frælsa, sum endurreisir okkum. Tá ið vit eru opin um sár okkara, kunnu vit syrgja um tað, sum hevur sært okkum, síggja, hvussu hetta hevur myndað okkum, og hvørjar gávur vit hava fingið gjøgnum hesar royndir. Tá ið vit umfevna søgur okkara, finna vit tilfeingið, sum er samanvovið í lív og pínur okkara, og tá byrjar lív okkara at verða til signing fyri hvør annan og onnur.
Parlagið eigur at vera staðið, har vit finna frið, hvíld og sælu. Tað er her, grýtuta, kalda og turra lendi okkara kann verða broytt til at vera litríkt, livandi og fruktbart. Og tá vit, eftir mong ár, hoyra spurningin, “Kunnu tit greiða frá fyrstu tíð tykkara saman?”, verður tað altíð við einum stórum smíli og glógvandi eygum, vit siga frá, hvussu alt byrjaði.
Deil hesa grein


text:
Elisabet Maria PálsdóttirElisabet Maria Pálsdóttir, Syðrugøtu, letur upp framsýning í Ribarhúsi mikukvøldið 2. septembur kl 20:00
Elisabet Maria er dóttir Sædis Eilifsdóttir og Páll Jacobsen, sála. Systkin hennara eru Elinborg, Eivør, Magnus og Erling. Tey skapandi evnini í familjuni hava ríkað okkara listaliga kova. Hans Jakku Hansen á Brúnni, yngri úr Fuglafirði, var langabbabeiggi Elisabet. Hann hevði ríkar gávur og setti djúp spor eftir seg í skaldskapi, tónleiki og myndlist. Tað eru nú 12 ár síðani hann doyði sum sjeyti fimm ára gamal. Klæmint Jacobsen er morbróðir hennara. Ja, Eivør kenna vit sum ein úrmæling í sangi og tónleiki. Hon dugir eisini at mála og so systirin, Elinborg, hon er eisini ein sangfuglur. Páll málaði somuleiðis, og Sædis arbeiðir við glasi, so nógv gott er komið undan hondum teirra.. Ja, hetta er so stak vakurt, at vit kunnu flyta okkum í hugtøkum í list og tónleiki, sum ríkar okkara lítla, fitta samfelag mentanarliga.
Elisabet Maria er bert 20 ára gomul. Hennara gløggu, ungu eygu hava leitað oman á sandin í Syðrugøtu, og har finnur hon smálutir, sum ongan týdning hava, men við sínum skapandi evnum letur hon lutirnar í ein nýggjan búna, eitt nýtt poetiskt snið, so hesin boðskapur í hesum smásprekum fær eitt øðrvísi skaldakent tilhald undan hond Elisabeth Mariu... ein nýggjan týdning. Hon hongur eisini myndir upp, sum hon hevur gjørt, sum koma at prýða veggirnar í Ribarhúsi í 14 dagar.
Tá ið latið verður upp, syngur systir hennara, Elinborg Pálsdóttir.


text:
Dennis Holm, borgarstjóri, bjóðaði Nýborg vælkomna til Vágs seinnapartin.
Dagurin í dag er ein góður dagur – ein stórur dagur – og vónandi eisini ein dagur, sum okur fara at minnast aftur á sum ein nýggj byrjan her í Vági.
Okur, sum eru farin um tey 40, minnast flest øll Vág í 1980unum og ikki minst nógvu árini áðrenn tað, sum eitt stað við nógvum trolarum, fiskiskipum og útróðrarbátum. Minnast eitt kei-økið við nógvum virksemi um kei-kantin, nógvum skipum og bátum við bryggju og á ferð, og inni á virkjum á keiøkinum, ikki minst á Polarfrost, var ein ørgrynna av fólki til arbeiðis. Her var lív í og nógv fólk vunnu her til dagsins uppihald.
Men sum tíðirnar broyttist, ikki minst eftir kreppuna í 1992, so er virksemi á og við keiina í Vági minkað í hvørjum. -Og tey, sum eru vaksin upp seinastu 15-20 árini, kenna lítið og onki til at trolarar og fiskiskip landa ella til fiskaarbeiði á flakavirkinum. Tíverri !
Dagurin í dag er vónandi ein byrjan til at okur aftur fara at síggja økt virksemi á keiøkinum og við kei-kantin í Vági – til frama fyri fólkinum her á staðnum.
Eg minnist, eins og mong onnur, á góðu og stuttligu løturnar til arbeiðis á keiøkinum í Vági. Eg var í 1989 og 1990 partur av landingarsjakkinum hjá Magnus á Báraldarbakka. Í juli 1990, stutt áðrenn Ólavsøku, landaðu okur Vágborg, sum var afturkomin av rækjuveiðu við Svalbard. Okur vóru ikki meiri enn byrjaðir, tá gamla Nýborg kom aftur úr Senegal, har hon hevði verið til fiskiskap í eitt tíðarskeið. Við umborð var ein afrikanari, sum skuldi til fiskiskap við Vágborg – og hann var eisini sendur í lastina á Vágborg saman við okkum. Og fór hann soleiðis frá eini 25-30 hitastigum í Senegal til millum 20 og 30 kuldastig í lastina á Vágborg – og sum vera man, so var lítil futtur í honum í lastini hesar dagarnar.
Nú liggur so aftur ein Nýborg við bryggju í Vági. Ein vøkur nýggj Nýborg, eitt nýmótans pelagiskt skip.
Okur eiga øll at gleðast um, at okur eiga fólk, sum hava áræði og dirvi at byrja nýtt virksemi og roynar nýggjar vinnuligar leiðir. -Eiga at gleðast um tað treiskni og áhaldni, sum tykur øll handan reiðaríið hava víst seinastu árini – tí mótstreymurin hevur verið harður og ágangurin við – og neyvan hava allir dagar á skrivstovuni á Gørðunum verið so hugaligur, sum dagurin í dag.
Lat okum her á leiðini standa saman um og stuðla tí virksemi, sum her er – tí okur kunnu bara staðfesta, at tey stóru tøkini mugu okur sjálvi taka – við ella uttan hjálp uttanífrá.
Tykkum øllum handan reiðaríið, Alex og fólkini rundan um teg, og ikki minst skipara og manning á nýggju Nýborg fari eg at ynskja hjartaliga tillukku við skipinum.
Tað er mín vón, at tað fer at gangast tykkum væl – og má Harrin fylgja tykkum á leiðini.
Dennis Holm, borgarstjóri